text:
Dula o Fišegela Bodiredi
GO BOLELA ditaba tše dibotse ke modiro o bohlokwa kudu woo o dirwago lefaseng lehono. Ke tokelo e kgolo kudu go emela Jehofa modirong wo wa go ruta. Lega go le bjalo, ka dinako tše dingwe e ka ba tlhohlo gore babulamadibogo le bagoeledi ba dule ba fišegela bodiredi. Ka baka la’ng?
Bagoeledi ba bangwe ba bolela le batho ba sego kae ge ba le bodireding bja ntlo le ntlo ka gobane ba bantši ba ba ba se gona ka gae. Le gona ge batho ba le gona ka gae, ba ka no se be le kgahlego molaetšeng wa Mmušo e bile ba ka re galefela. Bagoeledi ba bangwe ba na le tšhemo e kgolo le yeo e enywago eupša ba nagana gore ba ka se tsoge ba akareditše tšhemo ya bona. Ba bangwe ke kgale ba dira boboledi gomme ba nyamišitšwe ke gore bofelo ga se bja hlwa bo fihla.
Go tlo ba le ditlhohlo bodireding bja rena tšeo di ka kgomago phišego ya rena. Re phela lefaseng leo le laolwago ke “yo kgopo,” e lego Sathane Diabolo, ka gona re letetše gore go bolela ditaba tše dibotse go be thata.—1 Johane 5:19.
Go sa šetšwe ditlhohlo tšeo o lebeletšanago le tšona bodireding, o ka kgodišega gore Jehofa o tla go thuša go di fenya. Eupša ke’ng seo o ka se dirago go oketša phišego ya gago bodireding? Anke re ahlaahleng ditšhišinyo tše sego kae.
THUŠA BAO E SA TŠWAGO GO BA BAGOELEDI
Ngwaga o mongwe le o mongwe go kolobetšwa batho ba diketekete gore e be Dihlatse tša Jehofa. Ge e ba o sa tšwa go kolobetšwa, o ka ithuta mo gontši go bao e lego kgale ba dira boboledi. Le gona ge e ba e le kgale o le mogoeledi, na o ka thuša go tlwaetša bao e sa tšwago go ba bagoeledi? O tla thaba kudu ge o ka dira bjalo.
Jesu o be a tseba gore barutiwa ba gagwe ba be ba hloka tlhahlo gore e be barutiši bao ba atlegago, e bile o ile a ba bontšha kamoo ba swanetšego go dira boboledi ka gona. (Luka 8:1) Lehono, bao e sa tšwago go ba bagoeledi le bona ba hloka tlhahlo e swanago gore ba atlege bodireding.
Ga se ra swanela go nagana gore ge motho yo e sa tšwago go ba mogoeledi a eya bodireding, napile o ithuta go ruta. Re swanetše go mo hlahla ka botho le ka lerato. Mogoeledi yo a nago le phihlelo o swanetše go mo ruta (1) kamoo a ka lokišetšago le go itlwaetša seo a swanetšego go se botša mong wa ntlo, (2) kamoo a ka boledišanago le batho, (3) kamoo a ka sepedišago dikgatišo, (4) kamoo a ka dirago maeto a go boela go bao ba thabelago (5) le kamoo a ka thomago thuto ya Beibele. Motho yo e sa tšwago go ba mogoeledi a ka atlega kudu tšhemong ge e ba a lebelela kamoo mogoeledi yo a nago le phihlelo a rutago ka gona gomme a mo ekiša. (Luka 6:40) Le gona o tla ikholofela kutšwanyana ge a tseba gore go na le motho yo a tlago go mo thuša ge go nyakega. Go reta motho yo e sa tšwago go ba mogoeledi le go mo nea ditšhišinyo le gona go ka mo thuša.—Mmoledi 4:9, 10.
BOLEDIŠANA LE MOTHO YO O SEPELAGO LE YENA BODIREDING
Go sa šetšwe maiteko a gago ka moka a go boledišana le beng ba dintlo, ka dinako tše dingwe poledišano e botse yeo o tla bago le yona ke ge o boledišana le motho yo o sepelago le yena bodireding. Gopola gore Jesu o ile a roma barutiwa ba gagwe bodireding “ka babedi ka babedi.” (Luka 10:1) Ge ba dutše ba šoma gotee, ba be ba kgothatšana le go matlafatšana. Re na le sebaka se sebotse sa gore “re kgothatšane” ge re šoma le bana babo rena le dikgaetšedi bodireding.—Baroma 1:12.
Le ka boledišana ka’ng? Na yo mongwe wa lena o sa tšwa go ba le phihlelo e kgothatšago? Na o ithutile ntlha e kgahlišago thutong ya motho ka noši goba borapeding bja lapa? Na o kgothaditšwe ke selo se itšego seo o se kwelego dibokeng? Ka dinako tše dingwe o ka šoma tšhemo le mogoeledi yo o sa mo tsebego gabotse. Mohlomongwe o ka mmotšiša gore o hweditše therešo bjang. Ke’ng seo se mo kgodišitšego gore wo ke mokgatlo wa Jehofa? Ke ditokelo goba diphihlelo dife tšeo a bilego le tšona? Mohlomongwe le wena o ka bolela ka diphihlelo tšeo o bilego le tšona. Go sa šetšwe kamoo batho ba arabelago ka gona bodireding, ge o šoma le motho yo mongwe, le na le sebaka se sebotse sa go “agana.”—1 Bathesalonika 5:11.
KAONEFATŠA THUTO YA GAGO YA MOTHO KA NOŠI
E le gore re dule re fišega bodireding, re swanetše go kaonefatša thuto ya rena ya motho ka noši. “Mohlanka yo a botegago le wa temogo” o tšweletša ditaba tše dintši tšeo re ka ithutago tšona. (Mateo 24:45) Anke re ahlaahleng mohlala o tee wa tše dingwe tša ditaba tše di kgahlišago bakeng sa thuto ya motho ka noši: Ke ka baka la’ng modiro wa boboledi o le bohlokwa kudu? Lepokisi le le rego “ Ke ka Baka la Eng o Swanetše go Dula o Fišegela Bodiredi?” le nea mabaka a mangwe.
Go hlahlobišiša dintlha tšeo di lokeleditšwego lepokising leo go ka go kgothaletša go tšwela pele o fišega bodireding. Iphe mošongwana wa go ngwala mabaka a mangwe a Mangwalo a gore o dire boboledi ka phišego. Ke moka o naganišiše ka mabaka ao. Ge o dira bjalo, o tla fišega kudu bodireding.
IKEMIŠETŠE GO LEKA GO DIRIŠA MEKGWA E MEFSA
Ka mehla mokgatlo wa Jehofa o šišinya ditsela tša go re thuša go kaonefatša bodiredi bja rena. Ka mohlala, go tlaleletša modirong wa rena wa ntlo le ntlo, re ka leka go ngwala mangwalo, go nea bohlatse ka mogala, go dira boboledi seterateng goba mafelong a mangwe a batho bohle le go nea bohlatse bjo bo sa rulaganyetšwago goba go bolela le batho mafelong a bona a mošomo. Mohlomongwe re ka leka le go dira boboledi mafelong ao go nago le Dihlatse tše sego kae goba moo di sego gona.
Na o ikemišeditše go leka mekgwa e mefsa? Ba bantši bao ba lekilego ditšhišinyo tše ba atlegile. Ela hloko mehlala e latelago e meraro.
Kgaetšedi yo mongwe yo a bitšwago April o ile a leka go diriša e nngwe ya ditšhišinyo tše di tšwelelago ka go Tirelo ya Mmušo tša kamoo re ka thomago dithuto tša Beibele. O ile a kgopela batho ba bararo bao a šomago le bona go ba swarela thuto ya Beibele. April o ile a makala le go thaba kudu ge boraro bja bona ba dumela go ithuta e bile ba thoma go ba gona dibokeng.
Le gona re kgothaleditšwe go nyaka batho bao ba ka kgahlwago ke dihlogo tše itšego ka dimakasineng tša rena. Molebeledi yo mongwe wa tikologo kua United States o ile a nea baokamedi ba mabenkele a dithaere ba tikologong e itšego Phafoga! yeo e bego e na le sehlogo se se bolelago ka dithaere. Le gona yena le mosadi wa gagwe ba ile ba iša makasine wa Phafoga! wo o bego o na le lelokelelo la dihlogo tše di rego “Understanding Your Doctor” diofising tša ka godimo ga tše 100 tša dingaka. O re maeto a a ile a thuša batho go tlwaelana le modiro wa rena wa boboledi le dikgatišo tša rena. Ka morago ga gore molebeledi yo wa tikologo le mosadi wa gagwe ba tsebe batho ba tšhemong yeo gakaone, ba ile ba kgona go dira maeto a go boela a mantši.
Kgaetšedi yo mongwe yo a bitšwago Judy o ile a ngwalela ntlongkgolo a leboga tšhišinyo ya gore re nee bohlatse ka mogala. O itše mmagwe, yo a bego a na le nywaga e 86 e bile a na le mathata a mantši a tša maphelo, gantši o be a nea bohlatse ka mogala. Ka baka leo, o ile a kgona go swarela mokgekolo yo a bego a na le nywaga e 92 thuto ya Beibele!
Ditšhišinyo tšeo di lego ka dikgatišong tša rena ruri di a šoma. Di leke! Di ka go thuša gore o dule o thabile le go fišegela bodiredi.
IPEELE DIPAKANE TŠEO O KA DI FIHLELELAGO
Ke’ng seo se dirago gore re atlege modirong wa boboledi? Ga se palo ya dikgatišo tšeo re di sepedišago, palo ya dithuto tša Beibele tšeo re di swarago, goba palo ya batho bao re ba thušago go ba Dihlatse tša Jehofa. Nagana ka Noa. Ke batho ba bakae bao Noa a ba thušitšego go ba barapedi ba Jehofa ka ntle le lapa la gagwe? Go sa šetšwe seo, Noa o ile a atlega modirong wa gagwe wa boboledi. Sa bohlokwa ke gore re hlankele Jehofa ka potego.—1 Bakorinthe 4:2.
Bagoeledi ba bantši ba lemogile gore e le gore ba thabele modiro wa boboledi, ba swanetše go ipeela dipakane tšeo ba ka di fihlelelago. Tše dingwe tša dipakane tšeo ke dife? Tše dingwe tša tšona di lokeleditšwe lepokising leo le rego, “ Ipeele Dipakane Tšeo o ka di Fihlelelago.”
Kgopela Jehofa gore a go thuše go thabela bodiredi le go atlega. Ge o fihlelela dipakane tša gago, o tla kgotsofatšwa ke go tseba gore o dira sohle seo o ka se kgonago go bolela ditaba tše dibotse.
Ke therešo gore go bolela ditaba tše dibotse e ka ba tlhohlo. Eupša go na le dilo tšeo o ka di dirago gore o fišege bodireding. Eba le dipoledišano tše di kgothatšago le motho yo o šomago le yena bodireding, eba le thuto ya motho ka noši ya ka mehla le yeo e holago, leka go diriša ditšhišinyo tša mohlanka yo a botegago le wa temogo, gomme o ipeele dipakane tšeo o ka di fihlelelago. Sa bohlokwa le go feta, gopola gore Jehofa Modimo o go neile tokelo ya go bolela ditaba tše dibotse o le yo mongwe wa Dihlatse tša gagwe. (Jesaya 43:10) Ee, o tla thaba kudu ge o dutše o fišegela bodiredi!


c: text/html

text:
Phihlelo
Bagwera ka Nywaga e 60 Eupša Eka re sa Thoma
Mantšiboeng a selemo sa 1951, masogana a mane ao a lego mathomong a nywaga ya bo-20, a ile a tsena moo go leletšwago batho megala kua Ithaca, New York, U.S.A., gomme ka lethabo a boledišana le batho ba kgole ba Michigan, Iowa le California. A be a na le ditaba tše dibotse tšeo a ka di anegago!
KGWEDING ya February babulamadibogo ba 122 ba be ba gorogile South Lansing, New York, gore ba be klaseng ya bo-17 ya Sekolo sa Gilead. Gare ga babulamadibogo bao e bego e tla ba baromiwa go be go na le Lowell Turner, William (Bill) Kasten, Richard Kelsey le Ramon Templeton. Go se go ye kae Lowell le Bill ba tšwago Michigan, Richard yo a tšwago Iowa le Ramon yo a tšwago California e ile ya ba bagwera ba go ntšhana sa inong.
Dikgwedi tše hlano ka morago, barutwana ka moka ba ile ba thaba kudu ge ba ekwa gore Ngwanabo rena Nathan Knorr yo a tšwago ntlongkgolo o be a tlo boledišana le bona. Bana bao babo rena ba bane ba be ba šetše ba bontšhitše gore ba kganyoga go hlankela nageng e tee, ge e ba go ka kgonega. Na ga bjale ba be ba tla tseba mo go oketšegilego ka dikabelo tša bona tša boromiwa tša nageng e šele? Ee, ba be ba tla tseba seo!
Ge Ngwanabo rena Knorr a tlo thoma go tsebiša bohle ka dikabelo tša bona tša dinageng dišele, yo mongwe le yo mongwe o be a fagahletše go kwa ya gagwe. Ba mathomo bao ba ilego ba biletšwa sethaleng ke masogana ao a mane a bego a tšhogile, eupša a ile a thaba ge a lemoga gore a be a tla šoma gotee! Eupša a be a tla šoma kae? Barutwanagotee le bona ba ile ba makala gomme ba opa magoswi lebaka le letelele ge go tsebišwa gore a be a tla romelwa Jeremane.
Dihlatse tša Jehofa lefaseng ka moka di be di dutše di makatšwa ke potego yeo e bontšhwago ke Dihlatse tša kua Jeremane ka tlase ga pušo ya Hitler go tloga ka 1933 go ya pele. Barutwana ba bantši ba gopola ge ba be ba romela diaparo le diphahlo tša mokgatlo o bitšwago CARE go bana babo bona ba kua Yuropa ka morago ga Ntwa ya II ya Lefase. Bana babo rena kua Jeremane e be e le mohlala wa kamoo re ka bontšhago tumelo, kgodišego, sebete le go holofela Jehofa. Lowell o gopola nakong ya ge a fo inaganela gore: ‘Ga bjale re tla ba le sebaka sa go tseba ka go lebanya bana bao babo rena ba rategago le dikgaetšedi.’ Ga go makatše ge bohle ba be ba thabile moo ba bego ba nyaka go leletša malapa a gabo bona le bagwera mogala mantšiboeng ao!
GE BA LEBILE JEREMANE
Ka July 27, 1951, sekepe sa SS Homeland se ile sa tloga boemakepeng bja sona kua East River, New York, gomme bagwera bao ba bane ba be ba tla sesa matšatši a 11 ba lebile Jeremane. Ngwanabo rena Albert Schroeder, e lego yo mongwe wa bahlahli ba sekolo sa Gilead yoo ka morago e bilego setho sa Sehlopha se Bušago, o be a ba rutile mantšu a sego kae a Sejeremane. Mohlomongwe ga bjale ba be ba tla oketša tsebo ya bona ya leleme leo ka ge ba be ba sesa le Majeremane a mmalwa. Eupša banamedi bao ba be ba bolela meboto ya go fapafapana ya Sejeremane. Seo se be se ba gakantšha!
Ka Labobedi mesong, ka August 7, ka morago ga go kgotlelela malwetši ao a bakwago ke go sesa ka sekepe, bana babo rena ba ile ba fihla Hamburg, Jeremane. Ba be ba bona gohle tshenyo yeo e bakilwego ke ntwa e fedilego nywaga e tshela e fetilego. Ba ile ba tšea leeto ka terene bošego ba nyamišitšwe ke seo ba se bonego gomme ba leba Wiesbaden, e lego moo ofisi ya lekala e bego e le gona.
Laboraro mesong ba ile ba kopana le Hlatse la mathomo kua Jeremane, yeo leina la yona e bego e tloga e le la Sejeremane! Leina la yona e be e le Hans. O ile a ba tšea ka koloi go tloga seteišeneng sa terene go ya Bethele, moo ba ilego ba amogelwa ke kgaetšedi yo a tšofetšego yoo a bego a sa kgone go bolela Seisemane. Lega go le bjalo, kgaetšedi yoo o be a nagana gore ba tla mo kwa ge e ba a ka bolelela godimo. Eupša go sa šetšwe go phagamiša ga gagwe lentšu, yena le bana bao babo rena ba bane ba be ba sa kwane le go feta. Mafelelong go ile gwa tla Ngwanabo rena Erich Frost, yoo e lego mohlanka wa lekala, gomme ka borutho a ba dumediša ka Seisemane. Ga bjale go be go na le seo ba se kwago.
Go ya mafelelong a kgwedi ya August, bana bao babo rena ba bane ba ile ba ya kopanong ya bona ya mathomo ya selete ya Sejeremane kua Frankfurt am Main, e nago le sehlogo se rego: “Borapedi bjo bo Sekilego.” Taba ya gore go bile le batho ba 47 432 gomme gwa kolobetšwa ba 2 373 e ile ya tsošološa phišego ya bona tirelong ya boromiwa le kganyogo ya bona ya go dira boboledi. Eupša matšatši a sego kae ka morago, Ngwanabo rena Knorr o ile a ba hlalosetša gore ba be ba tla abelwa go hlankela Bethele.
Lethabo leo ba bilego le lona kabelong ya bona le ba kgodišitše ka mo go tletšego gore ka mehla Jehofa o tseba seo se loketšego batho
Ramon o be a kile a gana go hlankela Bethele kua United States, ka ge a be a rata modiro wa boromiwa ka pelo ka moka. Richard le Bill ba be ba sa ka ba nagana gore ba tla ba tirelong ya Bethele. Eupša lethabo leo ba ilego ba ba le lona kabelong ya bona le ile la ba kgodiša ka mo go tletšego gore ka mehla Jehofa o tseba seo se loketšego batho. Ka baka leo, ke gabohlale gore motho a latele tlhahlo ya Modimo go e na le go latela dikgahlego tša gagwe! Yo a šomišago keletšo ye o tla hlankela Jehofa ka lethabo kae le kae le kabelong le ge e ka ba efe yeo a e filwego.
GO ILEDITŠWE!
Ba bantši ba lapa la Bethele la Jeremane ba be ba thabetše go ba le Maamerika ao ga bjale ba bego ba ka ithuta Seisemane ka ona. Eupša ka letšatši le lengwe ka phapošing ya go jela, lethabo leo le ile la fela le semeetseng. Ngwanabo rena Frost, ka mahlahla ao a tlwaetšwego ka ona o ile a thoma go bolela ka Sejeremane taba e nngwe e bohlokwa kudu. Ba bantši ba be ba homotše ba itše tuu, ba lebeletše dipoleiti tša bona feela. Le ge bao ba sa tšwago go fihla ba be ba sa kwešiše seo se bego se bolelwa, ganyenyane-ganyenyane ba ile ba lemoga gore go bolelwa ka bona. Ka gona ge Ngwanabo rena Frost a goeletša ka Sejeremane gore: “VERBOTEN!” (“Go ileditšwe!”), e bile a bušeletša lentšu leo ka go hlaboša, ba ile ba thoma go se sa dudišega. Ke eng seo ba bego ba se dirile moo ngwanabo rena a ilego a goeletša ka tsela ye?
Ka morago ga dijo, bohle ba ile ba leba diphapošing tša bona ba sepediša. Ka moragonyana, ngwanabo rena yo mongwe o ile a re hlalosetša gore: “E le gore le kgone go re thuša, le swanetše go tseba go bolela Sejeremane. Ke ka baka leo Ngwanabo rena Frost a boletšego gore go fihlela le ithuta leleme le, go bolela Seisemane le lena GO ILEDITŠWE.”
Lapa la Bethele le ile la diriša keletšo yeo le semeetseng. Se ga se sa thuša feela ba sa tšwago go fihla gore ba ithute Sejeremane eupša se ba rutile gore tayo yeo e newago ke ngwanabo rena yo a nago le lerato, go sa šetšwe gore go thata go e diriša mathomong, gantši e a hola. Tayo ya Ngwanabo rena Frost e bontšhitše gore o nyaka gore mokgatlo wa Jehofa o sepele ka thelelo le gore o rata bana babo rena. * Ga go makatše ge bana bao babo rena ba bane ba ile ba thoma go mo rata!
GO ITHUTA GO BAGWERA BA RENA
Mohlala wa bagwera ba boifago Modimo, o re ruta dilo tšeo ka morago di re thušago go kaonefatša segwera sa rena le Jehofa. Ka bone bja bona ba ithutile dilo tše dintši go bana babo rena le dikgaetšedi ba botegago ba Majeremane—bao e lego ba bantši ka palo moo ba ka se bolelwego ka maina—eupša tše dingwe ba ithutile tšona go yo mongwe le yo mongwe wa bona. Richard o hlalosa gore: “Lowell o be a tseba Sejeremane gomme a se bolela gabotse, eupša rena re be re itoma maleme. Ka ge e be e le yo mogolo go rena, re be re kgopela thušo ya gagwe ge re sa kwešiše polelo yeo, e bile a re etelela pele dilong tše dingwe.” Ramon o gopola gore: “Ke ile ka thaba kudu ge ngwanabo rena yo mongwe kua Switzerland a re dumelela go dula ntlong ya gagwe ya baeng ge re le maikhutšong ka lekga la pele ka morago ga go fetša ngwaga Jeremane! E be e le dibeke tše pedi tša go iketla ntle le go tshwenyega ka go bolela Sejeremane! Eupša ke be ke lebetše Lowell. O ile a gapeletša gore re bale le go ahlaahla temana ya letšatši mesong e mengwe le e mengwe ka Sejeremane! Le ge ke be ke tenegile, ga se a ka a fetoša mogopolo wa gagwe tabeng ye. Eupša re ithutile selo se bohlokwa. Re ithutile gore motho o swanetše go latela tlhahlo ya bao ba tshwenyegilego ka yena, le ge e ba a sa dumelelane le seo ba se bolelago. Thuto ye e re hotše kudu go theoša le nywaga le gona e dirile gore re kgone go ikokobeletša tlhahlo ya pušo ya Modimo.”
Bagwera bao ba bane ba ithutile le go tšeela godimo dika tše dibotse tša yo mongwe le yo mongwe wa bona, bjalo ka ge Bafilipi 2:3 e re: “Ka boikokobetšo [tšeang] gore ba bangwe ba le feta ka bogolo.” Ka gona ba bararo ba bona gantši ba be ba nea Bill mediro yeo ba bego ba tseba gore o be a tla kgona go e phetha gakaone go ba feta. Lowell o gopola gore: “Ge go be go na le mogato o itšego wa tšhoganetšo goba wa bohlokwa woo o nyakegago gore go lokišwe bothata bjo itšego, re be re eya go Bill gore a re thuše. O be a na le bokgoni bja go rarolla maemo a thata kamoo ka moka ga rena re bego re dumelelane gore re swanetše go a rarolla ka gona eupša ka tsela e itšego re bego re se na sebete goba bokgoni bja go dira bjalo.”
MANYALO A THABILEGO
Ka go latelana ga bona ba ile ba dira phetho ya go tsena lenyalong. Dilo tša bohlokwa segwereng sa bona e be e le go rata Jehofa le tirelo ya nako e tletšego, ka gona ba be ba ikemišeditše go nyaka balekane bao ba ratago Jehofa go feta selo le ge e le sefe. Tirelo ya nako e tletšego e be e ba rutile gore go nea go kgotsofatša go feta go amogela, le gore dikgahlego tša Mmušo di swanetše go etišwa pele go feta dikganyogo tša motho ka noši. Ka gona ba ile ba kgetha dikgaetšedi tšeo di bego di šetše di ikgethetše go ba tirelong ya nako e tletšego. Mafelelong go bile le manyalo a mane a tiilego le a thabilego.
E le gore segwera goba lenyalo le swarelele, Jehofa o swanetše go ba tswalanong yeo. (Mmo. 4:12) Le ge e le gore Bill le Ramon ka morago ba ile ba hlokofalelwa ke balekane ba bona, bobedi bja bona ba be ba bone lethabo le thekgo tšeo di tlišwago ke mosadi yo a botegago. Lowell le Richard ba sa dutše ba thabela thekgo ye, gomme Bill o ile a dira phetho e botse ya molekane ge a nyala gape gore a kgone go tšwela pele a le tirelong ya nako e tletšego.
Nywaga ka morago, dikabelo tša bona di ile tša ba fihliša mafelong a fapafapanego—kudukudu Jeremane, Austria, Luxembourg, Canada le United States. Mafelelong, bagwera bao ba bane ba be ba sa kgone go bonana gantši kamoo ba bego ba rata ka gona. Le ge ba be ba dula kgole le kgole, ka mehla ba be ba kgokagana, ba thaba le yo a hweditšego ditšhegofatšo le gona ba lla le yo a llago. (Baroma 12:15) Bagwera ba bjalo ke ba bohlokwa kudu gomme ga se ra swanela go ba tšea gabohwefo. Ke dimpho tše botse tše tšwago go Jehofa. (Die. 17:17) Ruri bagwera ba kgonthe ba hwetšwa ka sewelo lefaseng la lehono! Eupša Mokriste yo mongwe le yo mongwe wa therešo a ka ba le ba bantši ba bona. Ka ge re le Dihlatse tša Jehofa, re thabela segwera le badumedigotee le rena lefaseng ka bophara, gomme go feta moo re se thabela le Jehofa Modimo le Jesu Kriste.
Go swana le yo mongwe le yo mongwe wa rena, bagwera ba ba bane ba ile ba lebeletšana le mathata maphelong a bona—e ka ba e le go lebeletšana le manyami a go lahlegelwa ke molekane, kgatelelo yeo e bakwago ke bolwetši bjo šoro, go tshwenyega ka go hlokomela batswadi ba rena ba godilego, mathata a go godiša bana mola re le tirelong ya nako e tletšego, letšhogo la go amogela kabelo e mpsha ya pušo ya Modimo gaešita le mathata a lehono ao motho a bago le ona ge a tšofala. Eupša ba ithutile phihlelong ya bona gore bagwera—ba kgole le kgauswi—ba thuša bao ba ratago Jehofa gore ba kgone go lebeletšana ka katlego le tlhohlo le ge e le efe.
GO BA BAGWERA KA MO GO SA FELEGO
Go thabiša gakaakang gore Lowell, Ramon, Bill le Richard ge ba be ba na le nywaga e 18, 12, 11 le e 10 feela ba ile ba ineela go Jehofa gomme ge ba le gare ga nywaga e 17 le e 21 ka moka ga bona ba ile ba tsenela tirelo ya nako e tletšego. Ba dirile seo Mmoledi 12:1 e ba kgothaleditšego go se dira ge e re: “Gopola Mmopi wa gago yo Mogolo matšatšing a bofseng bja gago.”
Ge e ba o le Mokriste yo e sa lego lesogana, amogela taletšo ya Jehofa ya gore o tsenele tirelo ya nako e tletšego ge go kgonega. Ke moka ka baka la botho bja gagwe, le wena ka go swana le bagwera bao ba bane, o ka thabela go ba molebeledi wa tikologo, molebeledi wa selete goba go dira mošomo wa go etela makala; go hlankela Bethele, go akaretša le go ba setho sa Komiti ya Lekala; go ba mohlahli sekolong sa Bodiredi sa Mmušo le sa Tirelo ya Bobulamadibogo; gaešita le go nea dipolelo dikopanong tše dikgolo le tše dinyenyane. Bagwera bao ba bane ba thabišitšwe ke go bona gore batho ba diketekete ba hotšwe ke maiteko a bona! Sohle seo se kgonegile ka baka la gore ge e sa le masogana, ba ile ba amogela taletšo ya Jehofa e lerato ya gore ba mo hlankele ka moya ka moka.—Bakol. 3:23.
Lehono, Lowell, Richard le Ramon ba hlankela gape gotee ofising ya lekala, yeo ga bjale e hudugetšego Selters, Jeremane. Ka manyami, Bill o hlokofetše ka 2010 a hlankela e le mmulamadibogo yo a kgethegilego kua United States. Sebaki sa manyami e lego lehu se sentše segwera sa bona se se kgethegilego sa mo e ka bago nywaga e 60! Eupša Modimo wa rena, Jehofa, le ka mohla ga a lebale bagwera ba gagwe. Re kgodišegile gore ka tlase ga pušo ya Mmušo wa gagwe, segwera sa Mokriste yo mongwe le yo mongwe seo se sentšwego ga bjale ka lebakanyana se tla tsošološwa.
“Nywaga e 60 yeo re bilego bagwera ka yona, ga ke gopole ke hloname ka nako le ge e le efe”
Pejana ga ge a hlokofala, Bill o ngwadile gore: “Nywageng e 60 yeo re bilego bagwera ka yona, ga ke gopole ke hloname ka nako le ge e le efe. Ka mehla segwera sa rena e be e le selo se bohlokwa kudu go nna.” Ka morago ga go bala se, bagwera ba gagwe ba bararo ka ge ba be ba lemoga gabotse gore segwera sa bona se tla tšwela pele lefaseng le lefsa, kapelapela ba ile ba tlaleletša ka gore: “Le gona eka re sa thoma.”
^ ser. 17 Phihlelo e kgahlišago ya Ngwanabo rena Frost e gatišitšwe ka go Morokami (wa Seisemane) wa April 15, 1961, matlakala 244-249.

robotstxt: allowed

filter: keep


text:
Re Swanetše go “Araba yo Mongwe le yo Mongwe” Bjang?
“Anke mantšu a lena ka mehla e be a kgahlišago, . . . e le gore le tsebe kamoo le swanetšego go araba yo mongwe le yo mongwe ka gona.”
1, 2. (a) Anega phihlelo yeo e bontšhago bohlokwa bja go botšiša dipotšišo tšeo di kgethilwego gabotse. (Bona seswantšho se se lego ka mo godimo.) (b) Ke ka baka la’ng re sa swanela go ikwa re boifa go boledišana le batho ka ditaba tšeo di lego thata?
NYWAGENG e mentši e fetilego, kgaetšedi yo mongwe wa Mokriste o be a bolela ka Beibele le monna wa gagwe yo e sego Hlatse. Monna yo e be e kile ya ba setho sa e nngwe ya dikereke tša Bojakane. Poledišanong ya bona, monna wa gagwe o ile a bolela gore o dumela go Boraro Botee. Ge mosadi yo a lemoga gore monna wa gagwe a ka ba a sa tsebe gabotse gore thuto ya Boraro Botee e mabapi le eng, ka bohlale o ile a mmotšiša gore: “Na o dumela gore Modimo ke Modimo, gore Jesu ke Modimo le gore moya o mokgethwa ke Modimo? Na o a ikwa gore o bolela ka Modimo o tee e sego Medimo e meraro?” Monna yo o ile a bolela a maketše gore: “Aowa, ga ke dumele seo!” Ba ile ba ba le poledišano e kgahlišago ya gore Modimo ge e le gabotse ke mang.
2 Phihlelo yeo e bontšha bohlokwa bja go botšiša dipotšišo ka šedi le tšeo di kgethilwego gabotse. Le gona e gatelela ntlha ye ya bohlokwa: Ga se ra swanela go ikwa re boifa go boledišana le batho ka ditaba tšeo di bonagalago di le thata, tše bjalo ka Boraro Botee, mollo wa dihele goba go ba gona ga Mmopi. Ge e ba re ithekga ka Jehofa le ka tlwaetšo yeo a re neago yona, gantši re ka kgona go nea karabo yeo e kgodišago, yeo e ka fihlelelago dipelo tša batheetši ba rena. (Bakol. 4:6) Ga bjale anke re ahlaahleng seo badiredi bao ba atlegago ba se dirago ge ba boledišana le batho ka ditaba tše. Re tlo ahlaahla kamoo (1) re ka botšišago dipotšišo tšeo di dirago gore motho a bolele kamoo a ikwago ka gona, (2) kamoo re ka hlalosago seo Mangwalo a se bolelago le (3) kamoo re ka dirišago diswantšho gore motho a kgone go bona ntlha.
BOTŠIŠA DIPOTŠIŠO TŠEO DI DIRAGO GORE BATHEETŠI BA BOLELE MAIKWELO A BONA
3, 4. Ke ka baka la’ng go le bohlokwa go diriša dipotšišo go re thuša go tseba seo motho a se dumelago? Nea mohlala.
3 Dipotšišo di ka re thuša go tseba seo motho a se dumelago. Ke ka baka la’ng seo e le sa bohlokwa? Diema 18:13 e re: “Ge motho a fetola taba pele a ka ekwa, o bontšha bošilo gomme o a inyatšiša.” Ka gona, pele re ka bolela ka pono ya Beibele tabeng e itšego, e tla ba mo gobotse gore re leke go hwetša seo ge e le gabotse motheetši wa rena a se dumelago. Go sego bjalo, re ka senya nako re leka go mmontšha gore thuto e itšego ga se yona mola e le gore le yena o be a sa e dumele!
4 A re re re boledišana le motho yo a itšego ka taba ya dihele. Ga se batho ka moka bao ba dumelago gore dihele ke lefelo la kgonthe moo batho ba tlaišwago gona mollong. Ka baka leo, mohlomongwe re ka re: “Ka ge batho ba na le dipono tše di fapafapanego ka dihele, wena pono ya gago ke efe ka taba ye?” Ka morago ga go kwa karabo ya motho yoo, re tla kgona go mo thuša go kwešiša seo Beibele e se bolelago ka taba ye.
5. Dipotšišo di ka re thuša bjang go tseba lebaka leo motho a dumelago seo a se dumelago?
5 Le gona dipotšišo tšeo di botšišwago ka šedi di ka re thuša go tseba lebaka leo motho a dumelago seo a se dumelago. Ka mohlala, go thwe’ng ge e ba motho yo re kopanago le yena bodireding a bolela gore ga a dumele go Modimo? Go ka ba bonolo go nagana gore motho yoo o hueditšwe ke dipono tšeo di lego gona, tše bjalo ka thuto ya tlhagelelo. (Ps. 10:4) Lega go le bjalo, batho ba bangwe ga ba sa na tumelo go Modimo ka ge ba ile ba tlaišega kudu goba ba bone batho ba bangwe ba tlaišega. Ba ka thatafalelwa ke go dumela gore go na le Mmopi yo lerato gare ga tlaišego e kaakaa. Ka baka leo, ge e ba mong wa ntlo a sa dumele gore Modimo o gona, re ka mmotšiša gore: “Na o be o dutše o ikwa ka tsela yeo?” Ge e ba a re aowa, re ka mmotšiša ge e ba go na le selo seo se dirilego gore a se sa dumela gore Modimo o gona. Karabo ya gagwe e ka re thuša go nyaka tsela e kaone yeo re ka mo thušago ka yona.
6. Re swanetše go dira’ng ka morago ga go botšiša motho potšišo?
6 Ka morago ga go botšiša motho potšišo, re swanetše go theetša karabo ya gagwe ka kelohloko gomme re mo leboge ge a ntšhitše maikwelo a gagwe. Ka mohlala, motho yo mongwe a ka bolela gore masetlapelo a itšego a mo dirile gore a se sa dumela gore go na le Mmopi yo lerato. Pele ga ge re ka bontšha motho yoo gore Modimo o gona, e tla ba mo gobotse gore re thome ka go lla le yena ke moka re mmotše gore ga se phošo go ipotšiša lebaka leo ka lona re tlaišegago. (Habak. 1:2, 3) Go se mo felele pelo le go mmontšha lerato go ka dira gore a nyake go ithuta ka mo go oketšegilego. *
NEA MABAKA KA SEO MANGWALO A SE BOLELAGO
7. Go atlega ga rena bodireding go ithekgile ka’ng?
7 Ga bjale anke re ahlaahleng kamoo re ka neago mabaka ka seo Mangwalo a se bolelago. Beibele ke sedirišwa sa rena se segolo bodireding. E dira gore re “swanelege ka botlalo, [re] hlangwe ka mo go feletšego bakeng sa modiro o mongwe le o mongwe o mobotse.” (2 Tim. 3:16, 17) Go atlega ga rena bodireding ga se gwa ithekga ka gore re bala mangwalo a makae, eupša go ithekgile ka tsela yeo re neago mabaka ka mangwalo le go hlalosa ao re a balago. (Bala Ditiro 17:2, 3.) Ka mohlala, ela hloko maemo a latelago a mararo.
8, 9. (a) Tsela e nngwe ya go boledišana le motho yo a dumelago gore Jesu o lekana le Modimo ke efe? (b) Ke ditsela dife tše dingwe tša go hlalosa taba ye tšeo o hweditšego di atlega?
8 Boemo 1: Bodireding bja rena re kopana le motho yo a dumelago gore Jesu o lekana le Modimo. Re ka diriša mangwalo afe go hlalosa taba ye? Re ka kgopela motho yoo gore a bale Johane 6:38, moo Jesu a tsopotšwego a bolela gore: “Ke theogile legodimong, e sego go tlo dira thato ya ka, eupša go dira thato ya yo a nthomilego.” Ka morago ga go bala temana yeo, re ka mmotšiša gore: “Ge e ba Jesu e le Modimo, gona o romilwe ke mang go tšwa legodimong? Na Yo a mo romilego e ka se be yo mogolo go Jesu? Go ba gona, gantši motho o rongwa ke yo a mo fetago ka matla.”
9 Gona mo tabeng ye, re ka bala Bafilipi 2:9, moo moapostola Paulo a hlalosago seo Modimo a se dirilego ka morago ga gore Jesu a hwe le go tsošwa. Temana yeo e re: “Modimo o mo [Jesu] phagamišeditše boemong bja godimo gomme ka botho a mo nea leina leo le lego ka godimo ga leina le ge e le lefe le lengwe.” Gore re thuše motho go naganišiša ka lengwalo leo, re ka mmotšiša gore: “Ge e ba Jesu a be a lekana le Modimo pele a ka hwa gomme ka morago Modimo a mo phagamišetša boemong bja godimo, na seo se ka se re gore Jesu o feta Modimo? Bjale na go a kgonega gore motho yo a itšego a fete Modimo?” Ge e ba motho yoo a hlompha Lentšu la Modimo e bile a na le pelo e botegago, go nea mabaka ka tsela yeo go tla mo tutueletša go hlahloba taba ye ka mo go oketšegilego.
10. (a) Re ka boledišana bjang le motho yo a dumelago mollong wa dihele? (b) Ke mokgwa ofe wa go nea mabaka wo o hweditšego o šoma ge o ahlaahla taba ya mollo wa dihele?
10 Boemo 2: Mong wa ntlo yo a nweletšego bodumeding o thatafalelwa ke go dumela gore batho ba babe ba ka se tlaišwe mollong wa dihele. Go dumela ga gagwe mollong wa dihele go ka ba go tutueditšwe kudu ke go kganyoga go bona batho ba kgopo ba otlwa bakeng sa ditiro tša bona tše mpe. Re ka boledišana bjang le motho yo a ikwago ka tsela yeo? Sa pele, re ka mo kgonthišetša gore batho ba kgopo ba tlo otlwa. (2 Bathes. 1:9) Ke moka ra mo kgopela gore a bale Genesi 2:16, 17, yeo e bontšhago gore kotlo ya sebe ke lehu. Re ka hlalosa gore Adama ka go dira sebe, o dirile gore batho ka moka ba belegwe e le badiradibe. (Baroma 5:12) Eupša re ka mmontšha gore Modimo ga se a botša Adama gore ge a ka se kwe o tla otlwa mollong wa dihele. Ke moka re ka mmotšiša gore: “Ge e ba Adama le Efa ba be ba tlo tlaišwa diheleng ka mo go sa felego, na o nagana gore Modimo nkabe a se a ba lemoša ka seo?” Ke moka re ka bala Genesi 3:19, moo Modimo a ilego a bolela kotlo ya bona ka morago ga go dira sebe eupša a se bolele selo ka mollo wa dihele. Go e na le moo, Adama o ile a botšwa gore o tla boela leroleng. Re ka mmotšiša gore: “Na e be e tla ba mo gobotse gore Modimo a botše Adama gore o tla boela leroleng mola e le gore o be a tlo ya mollong wa dihele?” Ge e ba motho yoo a nagana, potšišo e bjalo e ka mo dira gore a naganišiše gabotse ka taba ye.
11. (a) Ke tsela efe e nngwe yeo re ka boledišanago le motho yo a dumelago gore batho ka moka ba ba lokilego ba ya legodimong? (b) Ke mokgwa ofe wa go nea mabaka wo o hweditšego o šoma ge o boledišana le bao ba dumelago gore batho ba ya legodimong?
11 Boemo 3: Bodireding bja rena re kopana le motho yo a dumelago gore batho ka moka ba ba lokilego ba ya legodimong. Tumelo e bjalo e ka kgoma tsela yeo mong wa ntlo a hlalosago Beibele. Ka mohlala, a re re re ahlaahla le yena Kutollo 21:4. (Bala.) Motho yoo a ka nagana gore ditšhegofatšo tše di hlaloswago temaneng ye di bolela ka bophelo bja legodimong. Re ka boledišana le yena bjang ka taba ye? Go e na le gore re diriše ditemana tše dingwe tše di hlatselago taba ye, re ka ahlaahla ntlha e itšego lona lengwalong le. Lengwalo le le re “lehu le ka se hlwe le sa ba gona.” Re ka botšiša motho yoo ge e ba a dumela taba ya gore e le gore selo se itšego se se sa ba gona, se swanetše go ba se kile sa ba gona. Ga go pelaelo gore o tla re ee. Ke moka re ka mmotša gore ga se gwa ka gwa ba le lehu legodimong; batho ba hwa feela mo lefaseng. Ka gona ke mo go kwagalago go phetha ka gore Kutollo 21:4 e šupa go ditšhegofatšo tša nakong e tlago gona mo lefaseng.
DIRIŠA DISWANTŠHO GORE MOTHO A KGONE GO BONA NTLHA
12. Ke ka baka la’ng Jesu a ile a diriša diswantšho?
12 Go tlaleletša dipotšišong, Jesu o ile a diriša diswantšho modirong wa gagwe wa boboledi. (Bala Mateo 13:34, 35.) Diswantšho tšeo Jesu a di dirišitšego di mo thušitše go utolla seo se lego ka dipelong tša batheetši ba gagwe. (Mat. 13:10-15) Le gona diswantšho di dirile gore seo Jesu a bego a se ruta e be seo se ipiletšago le seo se sa lebalegego. Re ka diriša diswantšho bjang ge re ruta?
13. Re ka bontšha motho bjang gore Modimo o feta Jesu?
13 Gantši go kaone go diriša diswantšho tše bonolo. Ka mohlala, ge re hlalosetša motho gore Modimo o feta Jesu, mohlomongwe re ka leka go bolela se se latelago. Re ka bolela gore bobedi Modimo le Jesu ba dirišitše tswalano ya ditho tša lapa ge ba be ba hlalosa tswalano ya bona. Modimo o be a bitša Jesu gore ke Morwa wa gagwe gomme Jesu a re Modimo ke Tatagwe. (Luka 3:21, 22; Joh. 14:28) Ka morago ga moo, re ka botšiša mong wa ntlo gore: “Ge e ba o nyaka go mpotša gore batho ba babedi ba a lekana, o be o ka mpha mohlala ka ditho dife tša lapa?” Motho yoo a ka re bana ba motho
14. Ke seswantšho sefe seo se bontšhago gore e tla ba mo go sa kwagalego gore Modimo a diriše Diabolo go tlaiša batho mollong wa dihele?
14 Ela hloko mohlala o mongwe. Batho ba bangwe ba dumela gore Sathane o tšhuma batho mollong wa dihele. Mohlomongwe seswantšho se itšego se ka thuša motswadi go bona kamoo e ka se bego ga tlhaologanyo gore Modimo a dumelele Diabolo go tlaiša batho mollong wa dihele. Mohlomongwe re ka re: “A re re ngwana wa gago o fetogile lerabele le legolo gomme o dira dilo tše dintši tše mpe. O be o tla dira’ng?” Ga go pelaelo gore motswadi yoo o tla re o be a tla phošolla ngwana wa gagwe. A ka leka leboelela go thuša ngwana yoo go kgaotša go dira dilo tše mpe. (Die. 22:15) Ke moka, re ka botšiša motswadi gore o be a tla dira eng ge e ba ngwana wa gagwe a ka gana maiteko ka moka a go mo thuša. Batswadi ba bantši ba tla bolela gore mafelelong ba tla swanelwa ke go otla ngwana yoo. Ka morago ga moo, re ka botšiša gore: “Go thwe’ng ge e ba o hweditše gore motho yo a itšego yo kgopo o tutueditše ngwana wa gago gore e be lerabele?” Ga go pelaelo gore motswadi o tla befelela motho yoo. E le go thuša motswadi go bona ntlha, re ka mmotšiša gore: “Ka ge o tseba gore motho yo a itšego yo kgopo o tutueditše ngwana wa gago, na o be o ka kgopela yena motho yoo gore a go otlele ngwana wa gago?” Ga go pelaelo gore o tla re aowa. Ka gona go molaleng gore Modimo a ka se diriše Diabolo go otla bona batho bao ba tutueditšwego ke yena gore ba dire dilo tše mpe!
DULA O NA LE PONO E LEKALEKANEGO
15, 16. (a) Ke ka baka la’ng re sa swanela go letela gore motho yo mongwe le yo mongwe yo re boledišanago le yena o tla amogela molaetša wa Mmušo? (b) Na re swanetše go ba le bokgoni bjo bo kgethegilego gore re atlege ge re ruta? Hlalosa. (Bona le lepokisi le le rego, “ Sedirišwa sa go re Thuša go Araba.”)
15 Re a tseba gore ga se batho ka moka bao re boledišanago le bona bao ba tlago go amogela molaetša wa Mmušo. (Mat. 10:11-14) Go tla ba bjalo gaešita le ge re ka botšiša dipotšišo tša maleba, ra nea mabaka ka tsela e kwagalago gaešita le go diriša diswantšho tše dibotse. Go ba gona, ke batho ba sego kae feela bao ba ilego ba arabela gabotse dithutong tša Jesu gaešita le ge e be e le Morutiši yo mogologolo yo a kilego a ba gona mo lefaseng!
16 Ka lehlakoreng le lengwe, gaešita le ge re nagana gore ga re na bokgoni bodireding, re ka atlega. (Bala Ditiro 4:13.) Lentšu la Modimo le re nea lebaka le le kwagalago la go dumela gore “bohle bao ba nago le tshekamelo e swanetšego ka bophelo bjo bo sa felego” ba tla amogela ditaba tše dibotse. (Dit. 13:48) Ka gona anke re duleng re na le pono e lekalekanego ka rena le ka bao re nyakago go ba botša ditaba tše dibotse tša Mmušo. Anke re dirišeng ka botlalo tlwaetšo yeo Jehofa a re neago yona, re kgodišegile gore e tla hola rena le bao ba re theetšago. (1 Tim. 4:16) Jehofa o tla re thuša gore re bone kamoo re swanetšego go “araba yo mongwe le yo mongwe ka gona.” Go etša ge re tla bona sehlogong se se latelago, tsela e nngwe ya go atlega bodireding ke ka go diriša seo gantši se bitšwago Molao wa Gauta.
^ ser. 6 Bona sehlogo se se rego, “Na go a Kgonega go ba le Tumelo go Mmopi?” seo se lego ka tokollong ya Morokami wa October 1, 2009.


text:
KGAOLO 30
“Le Tšeê ka Tsela ya Leratô”
1-3. Ke mafelelo afe ao a tlišwago ke ge re ekiša mohlala wa Jehofa wa go bontšha lerato?
“LETHABO la go nea le feta la go newa.” (Ditiro 20:35, NW) Mantšu ao a Jesu a gatelela therešo ye e bohlokwa: Lerato le le se nago boithati ke leo le putsago ka bolona. Gaešita le ge go amogela lerato go tliša lethabo le legolo, go bile go na le lethabo le legolo kudu leo le tlišwago ke go nea goba go bontšha lerato go ba bangwe.
2 Ga go na yo a tsebago se gakaone go phala Tatago rena wa legodimong. Bjalo ka ge re bone dikgaolong tše di fetilego tša karolo ye, Jehofa ke mohlala o mogolo wa lerato. Ga go yo a kilego a bontšha lerato ka ditsela tše dikgolo goba ka nako e telele go feta kamoo a ilego a dira. Ka gona, na ke mo go makatšago gore Jehofa o bitšwa “Modimo yo a thabilego”?—1 Timotheo 1:11, NW.
3 Modimo wa rena yo lerato o nyaka gore re leke go swana le yena, kudu-kudu ge go tliwa tabeng ya go bontšha lerato. Ba-Efeso 5:1, 2 e re botša gore: “Bang baetši ba Modimo byalo ka bana ba ba ratêxaxo. Le tšeê ka tsela ya leratô.” Ge re ekiša mohlala wa Jehofa wa go bontšha lerato, re hwetša lethabo le legolo le le tlišwago ke go nea. Le gona re ba le kgotsofalo ya go tseba gore re kgahliša Jehofa ka ge Lentšu la gagwe le re opeletša “xo ratana.” (Ba-Roma 13:8) Eupša go sa dutše go e-na le mabaka a mangwe ao ka ona re swanetšego gore re “tšeê ka tsela ya leratô.”
Lebaka Leo ka Lona Lerato e Lego la Bohlokwa
4, 5. Ke ka baka la’ng go le bohlokwa gore re bontšhe lerato la boikgafo go badumedi-gotee le rena?
4 Ke ka baka la’ng go le bohlokwa gore re bontšhe lerato go badumedi-gotee le rena? Ge go bolelwa ka tsela e bonolo, lerato ke moko wa Bokriste bja therešo. Ka ntle le lerato re ka se kgone go ba le tlemagano ya kgaufsi le Bakriste-gotee le rena, gomme sa bohlokwa kudu, ga re selo mahlong a Jehofa. Ela hloko kamoo Lentšu la Modimo le gatelelago ditherešo tše.
5 Bošegong bja mafelelo bja bophelo bja gagwe bja lefaseng, Jesu o ile a botša balatedi ba gagwe gore: “Ké Le nea molaô o mofsa, wa xo re Le ratanê, wa xo re Le ratanê byalo ka Nna xe kè Le ratile. Seo bohle ba tl’o xo tseba ka sôna xe Le le barutiwa ba-ka, ké xe Le na le leratanô.” (Johane 13:34, 35) “Byalo ka Nna xe kè Le ratile”—ee, re laelwa gore re bontšhe mohuta wa lerato leo Jesu a ilego a le bontšha. Go Kgaolo 29, re bone gore Jesu o ile a bea mohlala o mobotse kudu wa go bontšha lerato la boikgafo, a etiša dinyakwa le dikgahlego tša ba bangwe pele ga tša gagwe. Le rena re swanetše go bontšha lerato le le se nago boithati, gomme re swanetše go dira bjalo phatlalatša moo e lego gore lerato la rena le bonwa le ke bao ba lego ka ntle ga phuthego ya Bokriste. Ka kgonthe lerato la boikgafo la borwarre ke leswao leo ka lona re tsebjago re le balatedi ba therešo ba Kriste.
6, 7. (a) Re tseba bjang gore Lentšu la Jehofa le gatelela kudu bohlokwa bja go bontšha lerato? (b) Mantšu a Paulo ao a begilwego go 1 Ba-Korinthe 13:4-8 a gatelela seka sefe sa lerato?
6 Go thwe’ng ge e ba re hlaelelwa ke lerato? Moapostola Paulo o itše: ‘Ge ke se na lerato, ke swana le tšhipi e llago goba moropa wo o dumago.’ (1 Ba-Korinthe 13:1) Moropa o dumago o tšweletša lešata leo le thibago ditsebe. Go thwe’ng ka tšhipi e llago? Diphetolelo tše dingwe di re “tšhipi ya lešata” goba “tšhipi e llago leboelela.” A mehlala e swanetšego gakaakang! Motho yo a se nago lerato o swana le seletšo sa mmino seo se dirago lešata le legolo leo le thibago ditsebe le le rakago batho ba bangwe go e na le go ba goketša. Motho yo bjalo a ka thabela bjang tswalano ya kgaufsi le ba bangwe? Paulo gape o itše: “Le xe nka ba le . . . tumêlô wa xo šuthiša dithaba, ka upya ka hlôka leratô, xôna xa ke selô.” (1 Ba-Korinthe 13:2) Akanya feela, motho yo a se nago lerato ke “motho yo a se nago mohola,” go sa šetšwe mediro le ge e le efe yeo a ka e dirago! (The Amplified Bible) Na ga go molaleng gore Lentšu la Jehofa le gatelela kudu bohlokwa bja go bontšha lerato?
7 Ka gona, re ka bontšha bjang seka se ditirišanong tša rena le ba bangwe? Go araba se, anke re hlahlobeng mantšu a Paulo ao a hwetšwago go 1 Ba-Korinthe 13:4-8. Ditemaneng tše ga go gatelelwe lerato la Modimo bakeng sa rena goba lerato la rena bakeng sa Modimo. Go e na le moo, Paulo o be a gatelela tsela yeo ka yona re swanetšego go bontšhana lerato ka gona. O ile a hlalosa dilo tše dingwe tšeo lerato le lego tšona le dilo tše dingwe tšeo lerato le sego tšona.
Seo Lerato le Lego Sona
8. Go se fele pelo go ka re thuša bjang ditirišanong tša rena le ba bangwe?
8 “Leratô xa le fêle pelo.” Go se fele pelo go bolela go kgotlelela ba bangwe ka go se ba felele pelo. (Ba-Kolose 3:13) Na ga re nyake go se fele pelo mo go bjalo? Ka ge re le dibopiwa tšeo di sa phethagalago tšeo di hlankelago magetla a bapelane, e fo ba mo go kwagalago go letela gore nako le nako bana babo rena ba Bakriste ba ka re galefiša gomme le rena re ka dira se se swanago go bona. Go se fele pelo mo go bjalo le go itshwara go ka re thuša gore re lebeletšane le go kgoboga mo re ba go le gona ditirišanong tša rena le ba bangwe—ka ntle le go senya khutšo ya phuthego.
9. Ke ka ditsela dife re ka bontšhago botho go ba bangwe?
9 “Leratô ké le botho.” Botho bo bontšhwa ka ditiro tša go thuša le mantšu a go bontšha go naganela. Lerato le re tutueletša gore re tsome ditsela tša go bontšha botho, kudu-kudu go bao ba hlokago kudu. Ka mohlala, modumedi-gotee yo a godilego a ka ba a lewa ke bodutu gomme a nyaka ketelo e kgothatšago. Mma yo a se nago molekane yo a dulago lapeng leo le aroganego bodumeding a ka nyaka thušo e itšego. Motho yo a babjago goba yo a lebeletšanego le bonaba a ka nyaka go kwa mantšu a botho ao a tšwago go mogwera wa potego. (Diema 12:25; 17:17) Ge re gata mogato wa pele go bontšha botho ka ditsela tše bjalo, re bontšha go ba ga kgonthe ga lerato la rena.—2 Ba-Korinthe 8:8.
10. Lerato le re thuša bjang go kgomarela le go bolela therešo, gaešita le ge go se bonolo go dira bjalo?
10 “Lerato . . . le thaba le therešô.” Phetolelo e nngwe e re: “Lerato . . . le thabela go ema le therešo.” Lerato le re tutueletša go kgomarela therešo le go ‘botšana therešo.’ (Sakaria 8:16) Ka mohlala, ge e ba yo re mo ratago a akareditšwe sebeng se segolo, lerato la go rata Jehofa—le la go rata mofoši—le tla re thuša go kgomarela ditekanyetšo tša Modimo go e na le go leka go uta, go fahlelela goba le gona go bolela maaka ka phošo. Go ba gona, go ka ba thata go amogela taba. Eupša ge e ba re kgahlegela yo re mo ratago go tšwa pelong, re tla nyaka gore a amogele le go arabela tayong e lerato ya Modimo. (Diema 3:11, 12) Bjalo ka Bakriste ba nago le lerato, e bile re kganyoga go “itshwara ka go botega dilong ka moka.”—Ba-Hebere 13:18, NW.
11. Ka ge lerato le “rwala tšohle,” ke’ng seo re swanetšego go katanela go se dira ge e le mabapi le diphošo tša badumedi-gotee le rena?
11 “Lerato . . . le rwala tšohle.” (NW) Polelwana yeo ge e le gabotse e bolela gore “le bipa tšohle.” (Kingdom Interlinear) Petro wa Pele 4:8 e re: “Leratô le bipa dikaroxô tšohle.” Ee, Mokriste yo a bušwago ke lerato ga a fišegele go utolla mafokodi ka moka gotee le diphošo tša bana babo ba Bakriste. Mabakeng a mantši, diphošo tša badumedi-gotee ke tše dinyenyane gomme di ka apešwa ka lerato.—Diema 10:12; 17:9.
12. Moapostola Paulo o ile a bontšha bjang gore o be a dumela tše botse ka Filemone, gomme ke eng seo re ka ithutago sona mohlaleng wa Paulo?
12 “Lerato . . . le dumêla tšohle.” Phetolelo ya Moffatt e bolela gore lerato “ka mehla le fišegela go dumela tše botse.” Ga re naganele badumedi-gotee le rena ka mo go feteletšego, re belaela maikemišetšo a bona ka moka. Lerato le re thuša “go dumela tše botse” ka bana babo rena le go ba bota. * Hlokomela mohlala o lego lengwalong leo Paulo a le ngwaletšego Filemone. Paulo o be a ngwalela go kgothatša Filemone gore a amogele ka botho lekgoba leo le bego le tšhabile e lego Onesimo, yo a bego a fetogile Mokriste. Go e na le go leka go gapeletša Filemone, Paulo o ile a dira boipiletšo bjo bo bego bo theilwe leratong. O ile a bontšha kgodišego ya gore Filemone o be a tla dira selo se se nepagetšego, a bolela gore: “Ke Xo ngwalêla kè holofetše xore O tlo kwa wa dira se ke se bolêlaxo, wa tlo bá wa fetiša fao.” (Temana 21) Ge lerato le re tutueletša go bontšha go bota bana babo rena ka tsela e bjalo, re tla bona dika tše dibotse go bona.
13. Re ka bontšha bjang gore re holofela tše kaone-kaone bakeng sa bana babo rena?
13 “Lerato . . . le holofêla tšohle.” Go etša ge lerato le botega, gape le na le kholofelo. Ka go tutuetšwa ke lerato, re holofela tše kaone-kaone bakeng sa bana babo rena. Ka mohlala, ge e ba ngwanabo rena a “thšoxa à wetše molatong,” re holofela gore o tla arabela maitekong a lerato a go leka go mo lokiša. (Ba-Galatia 6:1) Gape re na le kholofelo ya gore bao ba fokolago tumelong ba tla tsogologa. Ga re felele ba bjalo pelo, re dira seo re ka se kgonago bakeng sa go ba thuša gore ba matlafale tumelong. (Ba-Roma 15:1; 1 Ba-Thesalonika 5:14) Gaešita le ge yo re mo ratago a aroga tseleng, ga re lahlegelwe ke kholofelo ya gore ka letšatši le lengwe o tla boelwa ke kgopolo gomme a boela go Jehofa, go swana le morwa wa lehlaswa wa seswantšhong sa Jesu.—Luka 15:17, 18.
14. Kgotlelelo ya rena e ka lekwa ka ditsela dife ka phuthegong, gomme lerato le tla re thuša gore re arabele bjang?
14 “Lerato . . . le kxôtlêlêla tšohle.” Kgotlelelo e re dira gore re kgone go ema re tiile ge re lebeletšane le go nyamišwa goba mathata. Diteko tša kgotlelelo ga di tšwe feela ka ntle ga phuthego. Ka dinako tše dingwe re ka lekwa ka gare ga phuthego. Ka baka la go se phethagale, ka dinako tše dingwe bana babo rena ba ka re nyamiša. Dipolelo tša go se naganele di ka re kweša bohloko maikwelong. (Diema 12:18) Mohlomongwe taba e nngwe ya phuthego ga se ya swarwa ka tsela yeo re bego re nagana gore e swanetše go swarwa ka gona. Boitshwaro bja ngwanabo rena yo a hlompšhago e ka ba bjo bo kgopišago, bja dira gore re ipotšiše gore, ‘Go tla bjang gore Mokriste a itshware ka tsela yeo?’ Ge re lebeletšane le maemo a bjalo, na re tla katoga phuthego gomme ra kgaotša go hlankela Jehofa? E sego ge re e-na le lerato! Ee, lerato le re thibela gore re se ke ra foufatšwa kudu ke diphošo tša ngwanabo rena moo e lego gore ga re sa bona botse le ge e le bofe go yena goba phuthegong ka kakaretšo. Lerato le dira gore re dule re botegela Modimo le go thekga phuthego go sa šetšwe seo motho yo mongwe yo a sa phethagalago a ka se bolelago goba go se dira.—Psalme 119:165.
Seo Lerato le Sego Sona
15. Lehufa leo le sa swanelago ke eng, gomme le re thuša bjang go phema maikwelo a ao a gobatšago?
15 “Leratô xa le tsebe moná.” Lehufa le le sa swanelago le ka re dira gore re thome go tsebafela dilo tšeo ba bangwe ba nago le tšona—dithoto tša bona, ditokelo goba bokgoni. Lehufa le bjalo ke maikwelo a boithati le a gobatšago ao ge e ba a sa laolwe, a ka šitišago khutšo ya phuthego. Ke’ng seo se tlago go re thuša go ganetša “môya . . . wa lehufa”? (Jakobo 4:5) Ka lentšu le tee, ke lerato. Seka se sa bohlokwa se ka dira gore re thabe le bao ba bonagalago ba thabela mehola e itšego bophelong yeo rena ka borena re sa e thabelego. (Ba-Roma 12:15) Lerato le re thuša gore re se ke ra lebelela go retwa ga ba bangwe bakeng sa bokgoni bjo itšego bjo bo kgethegilego goba selo se segolo seo ba se fihleletšego e le go rumolwa.
16. Ge e ba re rata bana babo rena e le ka kgonthe, ke ka baka la’ng re swanetše go phema go ikgantšha ka seo re se dirago tirelong ya Jehofa?
16 “Lerato . . . xa le na xo ikxanthša, xa le ikxoxomoše.” Lerato le re thibela go ikgantšha ka bokgoni bja rena goba dilo tšeo re di fihleletšego. Ge e ba re rata bana babo rena e le ka kgonthe, go tla bjang gore re dule re ikgantšha ka go atlega ga rena bodireding goba ka ditokelo tša ka phuthegong? Boikgantšho bjo bo bjalo bo ka nyamiša ba bangwe gomme bja ba dira gore ba inyatše ge ba bapišwa. Lerato ga le re dumelele go ikgantšha ka seo Modimo a re dumelelago go se dira tirelong ya gagwe. (1 Ba-Korinthe 3:5-9) Go feta moo, lerato “xa le ikxoxomoše” goba go etša ge The New Testament in Modern English e bolela, ga le “godiše dikgopolo tša boikgantšho tša go itšeela godimo.” Lerato le re thibela go itšeela godimo.—Ba-Roma 12:3.
17. Ke go naganela gofe mo lerato le re tutueletšago go go bontšha go ba bangwe, gomme ka go rialo re tla phema boitshwaro bja mohuta ofe?
17 “Lerato . . . xa le dire tša dihlong.” Motho yo a itshwarago ka tsela e lešago dihlong ke yo a dirago dilo ka tsela e tlogago e sa kgahliše goba e kgopišago. Tsela e bjalo ke ya go hloka lerato, ka gobane e bontšha go hlokomologa ka mo go feletšego maikwelo le boiketlo tša ba bangwe. Ka mo go fapanego, go na le botho leratong leo le re tutueletšago go bontšha go naganela ba bangwe. Lerato le kgothaletša mekgwa e mebotse, boitshwaro bja go boifa Modimo le go hlompha badumedi-gotee le rena. Ka gona lerato le ka se ke la re dumelela go dira “tša dihlong”—ge e le gabotse, boitshwaro le ge e le bofe bjo bo ka tšhošago goba go kgopiša bana babo rena ba Bakriste.—Ba-Efeso 5:3, 4.
18. Ke ka baka la’ng motho yo a nago le lerato a sa gapeletše gore selo se sengwe le se sengwe se dirwe ka tsela ya gagwe?
18 “Lerato . . . xa le tsome xo ikhola.” Mo Revised Standard Version e re: “Lerato ga le phegelele tseleng ya lona.” Motho yo a nago le lerato ga a gapeletše gore selo se sengwe le se sengwe se dirwe ka tsela ya gagwe, bjalo ka ge eka dikgopolo tša gagwe ke tšeo di dulago di nepagetše ka mehla. Ga a laole ba bangwe ka go diriša matla a gagwe a go kgodiša bakeng sa go fekeetša bao ba nago le pono e fapanego. Go ba le manganga mo go bjalo go ka utolla go ba le boikgogomošo ka tekanyo e itšego, gomme Beibele e re: “Boikgogomošo bo eta thobego pele.” (Diema 16:18, PK) Ge e ba re rata bana babo rena e le ka kgonthe, re tla hlompha dipono tša bona gomme moo go kgonegago, re tla bontšha go ikemišetša go ineela. Moya wa go ineela o dumelelana le mantšu a Paulo a rego: “A motho a se kê a inyakêla tša xaxwe; a a nyakê sa xo hola ba bangwê.”—1 Ba-Korinthe 10:24.
19. Lerato le re thuša go arabela bjang ge ba bangwe ba re kgopiša?
19 “Lerato . . . xa le hlohloletšexe, [ga le boloke sekgopi, NW].” Lerato ga le galefišwe gabonolo ke seo ba bangwe ba se bolelago goba ba se dirago. Ke therešo gore ke ga tlhago go galefa ge ba bangwe ba re kgopiša. Eupša gaešita le ge re e-na le lebaka le le kwagalago la go galefa, lerato ga le re dumelele go dula re galefile. (Ba-Efeso 4:26, 27) Re ka se ke ra boloka pego ya mantšu goba ditiro tše kgopišago bjalo ka ge eka re di ngwala pukung ya melato e le gore di se lebalwe. Go e na le moo lerato le re tutueletša go ekiša Modimo wa rena yo lerato. Go etša ge re bone go Kgaolo 26, Jehofa o a lebalela ge go e-na le lebaka le le kwagalago bakeng sa go dira bjalo. Ge a re lebalela, o a lebala, ke gore, ga a re otle ka baka la dibe tšeo ka nako e itšego e latelago. Na ga re leboge gore Jehofa ga a boloke sekgopi?
20. Re swanetše go arabela bjang ge modumedi-gotee le rena a tanywa ke go dira phošo gomme a tlaišega o šoro ka baka la seo?
20 “Lerato . . . xa le thabêle bobe.” The New English Bible mo e balega ka gore: “Lerato . . . ga le thabele dibe tša batho ba bangwe.” Phetolelo ya Moffatt e re: “Lerato le ka mohla ga le thabe ge ba bangwe ba foša.” Lerato ga le thabele go se loke, ka gona ga re nyenyefatše boitshwaro bjo bo gobogilego bja mohuta le ge e le ofe. Re arabela bjang ge modumedi-gotee le rena a tanywa ke sebe gomme a tlaišega o šoro ka baka la seo? Lerato le ka se ke la re dumelela gore re thabe, bjalo ka ge eka re re, ‘O laegile! O be a kgonwa ke sona seo!’ (Diema 17:5) Lega go le bjalo, re thaba ge ngwanabo rena yo a bego a fošitše a gata megato e nepagetšego ya go tsogologa go weng ga gagwe moyeng.
“Tsela e Kaone ka go Fetišiša”
21-23. (a) Ke’ng seo Paulo a bego a se bolela ge a be a re “leratô xa le fele neng le neng”? (b) Ke’ng seo se tlago go ahla-ahlwa kgaolong ya mafelelo?
21 “Leratô xa le fele neng le neng.” Ke’ng seo Paulo a bego a se bolela ka mantšu ao? Bjalo ka ge go ka bonwa tabeng e dikologilego, o be a ahla-ahla dimpho tša moya tšeo di bego di le gona gare ga Bakriste ba pele. Dimpho tšeo di be di dira e le maswao a go amogela ga Modimo phuthego e sa tšwago go thewa. Eupša ga se Bakriste ka moka bao ba bego ba kgona go fodiša, go porofeta goba go bolela ka maleme. Lega go le bjalo, seo se be se sa tshwenye; dimpho tša mohlolo di be di tla kgaotša mafelelong. Lega go le bjalo, go na le seo se bego se tla šala se le gona, selo seo Bakriste ka moka ba ka kgonago go se hlagolela. E be e le selo se segolo kudu le seo se swarelelago kudu go feta mpho le ge e le efe ya mohlolo. Ge e le gabotse, Paulo o ile a se bitša “tsela e kaone ka go fetišiša.” (1 Ba-Korinthe 12:31) ‘Tsela ye e kaone ka go fetišiša’ e be e le efe? E be e le tsela ya lerato.
Batho ba Jehofa ba hlaolwa ka go ratana ga bona
22 Ka kgonthe lerato la Bokriste leo Paulo a le hlalositšego “xa le fele neng le neng,” ke gore, le ka se tsoge la fela. Go fihlela lehono, lerato la boikgafo la borwarre le hlaola balatedi ba therešo ba Jesu. Na ga re bone bohlatse bja lerato le bjalo ka diphuthegong tša barapedi ba Jehofa lefaseng ka bophara? Lerato leo le tla ba gona ka mo go sa felego, ka gobane Jehofa o holofetša bahlanka ba gagwe ba botegago bophelo bjo bo sa felego. (Psalme 37:9-11, 29) Anke re tšweleng pele re dira sohle seo re ka se kgonago gore re “tšeê ka tsela ya leratô.” Ka go dira bjalo, re ka hwetša lethabo le legolo leo le tlišwago ke go nea. Go feta moo, re ka tšwela pele re phela—ee, go tšwela pele re bontšha lerato—go iša ka mo go sa felego, re ekiša Modimo wa rena yo lerato, Jehofa.
23 Kgaolong ye yeo e phethago karolo yeo e bolelago ka lerato, re ahla-ahlile mabapi le kamoo re ka bontšhanago lerato ka gona. Eupša ka baka la ditsela tše dintši tšeo ka tšona re holwago ke lerato la Jehofa—gotee le matla, toka le bohlale tša gagwe—re dira gabotse go ipotšiša gore, ‘Nka bontšha Jehofa bjang gore ke mo rata e le ka kgonthe?’ Potšišo yeo e tla ahla-ahlwa kgaolong ya rena ya mafelelo.
^ par. 12 Ee, lerato la Bokriste ga se leo le fora-foretšegago gabonolo. Beibele e re eletša gore: “Le phafoxêlê ba ba diraxo dikxaoxanô le dikxopišô . . . Le ba široxêlê.”—Ba-Roma 16:17.
Ithute ka mo go oketšegilego
Bodumedi Bjo bo Lokilego bo Kgothaletša Lerato la Borwarre
Ke bodumedi bofe bjo bo kgothaletšago ditho tša bjona go phema dipolotiki, kgethollo le mapheko a tša ikonomi ao a aroganyago batho?


text:
KGAOLO YA LESOMESESWAI
O Ile a “Akanya ka Tšona Pelong ya Gagwe”
1, 2. Hlalosa leeto la Maria le seo se dirilego gore a se ke a le thabela.
ANKE o akanye Maria a šutha gaboima godimo ga pokolo. O be a šetše a na le nako e telele a e nametše. Josefa o be a sepela ka go nanya ka pele ga gagwe, a mo etile pele tseleng yeo e lebilego Betlelehema yeo e lego kgole. Maria o ile a buša a kwa leseana le itšhikinya ka popelong ya gagwe.
2 E be e šetše e le nako Maria a imile; mo nakong ye Beibele e mo hlalosa ka mantšu a bontšhago boemo bja gagwe a rego “a le kgauswi le go belega.” (Luka 2:5) Ge banyalani ba ba dutše ba feta mašemong, mohlomongwe balemi ba bangwe ba ile ba ba lebelela ge ba dutše ba lema goba ba bjala gomme ba ipotšiša lebaka leo ka lona mosadi yo a lego boemong bjoo a ka tšeago leeto le le letelele. Ke’ng seo se dirilego gore Maria a tle Betlelehema kgole gakaakaa le motse wa gabo wa Natsaretha?
3. Maria o ile a fiwa kabelo efe gomme ke’ng seo re ka ithutago sona go yena?
3 Tše ka moka di thomile dikgwedi pejana ga moo ge kgarebe ye ya Mojuda e be e hwetša kabelo ya moswananoši historing ya batho. E be e swanetše go belega ngwana yo e bego e tla ba Mesia, Morwa wa Modimo! (Luka 1:35) Ge nako ya gore e belege e be e batamela, go ile gwa nyakega gore ba tšee leeto le. Leetong leo, Maria o ile a lebeletšana le dilo tšeo di ilego tša leka tumelo ya gagwe. Anke re boneng seo se mo thušitšego gore a dule a tiile tumelong.
Leeto la go ya Betlelehema
4, 5. (a) Ke ka baka la’ng Josefa le Maria ba be ba eya Betlelehema? (b) Taelo ya Kesara e ile ya lebiša go phethagatšweng ga boporofeta bofe?
4 Josefa le Maria e be e se bona feela bao ba tšerego leeto le. Kesara Augustose o be a sa tšwa go laela gore batho ba moo nageng ba ngwadišwe gomme batho ba ile ba swanelwa ke go tšea maeto a go ya metseng yeo ba belegetšwego go yona e le gore ba ngwadišwe. Josefa o ile a arabela bjang? Pego e balega ka gore: “Josefa le yena a rotoga a etšwa Galilea, motseng wa Natsaretha, a ya Judea motseng wa Dafida o bitšwago Betlelehema ka ge e be e le setho sa ntlo ya Dafida le lapa la gagwe.”
5 Ga go makatše gore Kesara o ile a ntšha taelo ya gagwe ka nako ye. Boporofeta bjo bo ngwadilwego nywagakgolong e šupago pele ga moo bo be bo boletše e sa le pele gore Mesia o be a tla belegelwa Betlelehema. Bjale, ka nako yeo go be go na le motse wo o bitšwago Betlelehema wo o bego o le dikhilomithara tše 11 feela go tloga Natsaretha. Lega go le bjalo, boporofeta bo be bo boletše ka go lebanya gore Mesia o tla belegelwa “Betlelehema Efurata.” (Bala Mika 5:2.) Gore batho ba fihle motsaneng woo wa Natsaretha, ba be ba tla sepela dikhilomithara tše 130 ditseleng tša meboto tša go phatša Samaria. Ye ke yona Betlelehema yeo Josefa a bego a swanetše go ya go yona, ka gobane lapa la Kgoši Dafida le be le belegetšwe gona
6, 7. (a) Ke ka baka la’ng leeto la go ya Betlelehema le ka ba le bile thata go Maria? (b) Go ba mosadi wa Josefa go ile gwa kgoma bjang diphetho tša Maria? (Bona le mongwalo wa tlase.)
6 Na Maria o be a tla thekga Josefa phethong ya gagwe ya gore a ye Betlelehema? Ge e le gabotse, leeto leo le be le tlo mo thatafalela. Go ka direga gore e be e le mathomong a lehlabula, ka gona go be go na le kgonagalo ya gore dipula tša mesarasarane di ka na ka ge ganyenyane-ganyenyane sehla sa marega se be se fela. Ka godimo ga moo, polelwana e rego “a rotoga a etšwa Galilea” ke e swanetšego, ka gobane Betlelehema e be e le godimo ka dimithara tše 760
7 Le ge go be go le boima, Luka o ngwala gore Josefa o ile a tšea leeto leo e le gore “a ngwadišwe le Maria.” Le gona, o ngwala gape gore Maria ‘o be a nyetšwe ke Josefa go etša ge a be a mo holofeditše.’ (Luka 2:4, 5) Go ba mosadi wa Josefa go ile gwa kgoma diphetho tša Maria kudu. O be a lebelela monna wa gagwe e le hlogo ya gagwe ditabeng tša borapedi, a amogela karolo ya gagwe yeo a e neilwego ke Modimo ya go ba mothuši wa gagwe ka go thekga diphetho tša Josefa. * Ka gona, Maria o be a ikemišeditše go kwa monna wa gagwe, ka go re’alo a bontšha tumelo.
8. (a) Ke’ng se sengwe gape seo se ka bago se ile sa tutueletša Maria go ya Betlelehema le Josefa? (b) Ke bjang mohlala wa Maria e lego kgothatšo go batho ba botegago?
8 Ke’ng se sengwe seo se ka bago se tutueditše Maria gore a kwe Josefa? Na o be a tseba boporofeta bja gore Betlelehema e be e le motse woo Mesia a bego a tla belegelwa go wona? Beibele ga e bolele. Re ka se ke ra re o be a sa bo tsebe ka gobane go bonala baetapele ba bodumedi le batho ka kakaretšo ba be ba bo tseba. (Mat. 2:1-7; Joh. 7:40-42) Maria o be a tseba Mangwalo gabotse. (Luka 1:46-55) Go sa šetšwe gore Maria o ile a phetha ka gore a tšee leeto e le gore a kwe monna wa gagwe, a kwe taelo ya mmušo goba a kwe boporofeta bja Jehofa
Go Belegwa ga Kriste
9, 10. (a) Maria le Josefa ba ka ba ba ile ba nagana ka’ng ge ba dutše ba batamela Betlelehema? (b) Maria le Josefa ba ile ba dula kae gona ka baka la’ng?
9 Maria o swanetše go ba a ile a imologa ge a thoma go bona Betlelehema. Ge ba dutše ba namelela meboto gomme ba feta dihlare tša mehlware
10 Maria le Josefa ba hweditše motse o tletše batho. Ba bangwe ba be ba tlile pele ga bona go tlo ngwadišwa, ka gona go be go se na moo ba ka robalago gona phapošing ya baeti. * Go be go se na seo ba ka se dirago ge e se go fo robala ka setaleng. Re ka akanya kamoo Josefa a ilego a tshwenyega ka gona ge a bona mosadi wa gagwe a ekwa dihlabi tšeo a sa kago a di kwa pele, tšeo ka nako yeo di ilego tša gakala. O be a thomile go šokwa lefelong le leo le sa swanelegego gore mosadi wa moimana a ka šokwa a le go lona.
11. (a) Ke ka baka la’ng basadi lefaseng ka bophara ba ka kwešiša bohloko bja Maria? (b) Jesu e be e le “leitšibulo” ka ditsela dife tše pedi?
11 Lefaseng ka bophara basadi ba ka kwešiša bohloko bja Maria. Nywageng e ka bago e 4 000 pele ga moo, Jehofa o be a boletše e sa le pele gore basadi ka moka ba be ba tla kwa bohloko ge ba belega ka baka la sebe sa leabela. (Gen. 3:16) Ga go na bohlatse bjo bo bontšhago gore Maria ga se a kwa bohloko. Pego ya Luka ga e hlalose bohloko bjo a bo kwelego, e fo re: “A belega morwa wa gagwe wa leitšibulo.” (Luka 2:7) Ee, “leitšibulo” la gagwe le be le gorogile
12. Maria o ile a robatša lesea kae gomme ke bjang boemo bjo bo fapanago le ditiragatšo tša matswalo a Jesu, diswantšho tša bokgabo gotee le difilimi?
12 Ga bjale pego e oketša ka taba e tsebjago kudu, ya gore: “A mo phuthela ka mašela a mo latša legopong.” (Luka 2:7) Ditiragatšo tša matswalo a Jesu, diswantšho tša bokgabo gotee le difilimi lefaseng ka bophara di tšweletša tiragalo ye ka tsela e sego ya kgonthe le e kwešago bohloko kudu. Lega go le bjalo, naganišiša ka seo se diregilego e le ka kgonthe. Legopo ke sejelo sa diruiwa. Gopola gore lapa leo le be le robetše ka setaleng, e lego lefelo leo le sa lego le tsebja ka go se be le moya o hlwekilego goba leo le sa hlwekago. Ruri ke batswadi bafe bao ba bego ba ka kgetha lefelo la mohuta woo gore ngwana wa bona a belegelwe go lona ge e ba go be go na le lefelo le lengwe le lekaone? Batswadi ba bantši ba nyaka selo se sekaone bakeng sa bana ba bona. Ka tsela e swanago, Maria le Josefa ba be ba tloga ba nyaka se sekaonekaone bakeng sa Morwa wa Modimo!
13. (a) Ke ka tsela efe Maria le Josefa ba ilego ba dira sohle seo ba ka se kgonago go ya ka seo ba bego ba na le sona? (b) Ka go swana le Josefa le Maria, ke’ng seo batswadi ba bohlale lehono ba ka se etišago pele?
13 Lega go le bjalo, ga se ba ka ba tshwenyega kudu ka maemo a sa kgahlišego; ba ile ba fo dira seo ba ka se kgonago go ya ka seo ba bego ba na le sona. Ka mohlala, ela hloko gore Maria o ile a hlokomela lesea leo, a le phuthela ka mašela gomme a le latša ka kelohloko ka legopong a kgonthišetša gore le be le tla ruthela le go šireletšega. Maria o be a ke se dumelele go tshwenyega ka maemo a gagwe go mo šitiša go dira sohle seo a ka se kgonago go hlokomela lesea la gagwe. Le gona, yena le Josefa ba be ba tseba gore go ruta ngwana yo gore a rate Jehofa e be e tla ba selo sa bohlokwa kudu seo ba ka mo direlago sona. (Bala Doiteronomio 6:6-8.) Lehono batswadi ba bohlale ba etiša pele thuto ya Modimo ge ba dutše ba godiša bana ba bona lefaseng le leo le sa bonego bohlokwa bja go hlankela Modimo.
Ketelo Yeo e Kgothatšago
14, 15. (a) Ke ka baka la’ng badiši ba be ba fagahletše go bona lesea? (b) Badiši ba ile ba dira’ng ka morago ga go bona Jesu ka setaleng?
14 Tiragalo e sa letelwago e ile ya šitiša boemo bja khutšo. Badiši ba ile ba akgofela ka setaleng, ba fagahletše go bona lapa leo gomme ka mo go kgethegilego ba nyaka go bona lesea. Banna ba ba be ba thabile kudu e bile difahlego tša bona di bonagatša lethabo. Ba be ba tlile ka go akgofa go tšwa dithabeng moo ba bego ba dula gona ba dišitše mehlape ya bona. * Ba ile ba botša batswadi bao ba maketšego selo se se kgahlišago seo se bego se sa tšwa go ba diragalela. Ge ba be ba le kua dithabeng bošego, morongwa o ile a tšwelela go bona ba sa letela. Letago la Jehofa le ile la ba phadimela gomme morongwa a ba botša gore Kriste goba Mesia o sa tšwa go belegwa kua Betlelehema. Ba be ba tla hwetša lesea leo le letše legopong, le phuthetšwe ka mašela. Ke moka, go ile gwa bonala selo seo se makatšago le go feta
15 Ga go makatše ge banna ba ba ikokobeditšego ba ile ba akgofela Betlelehema! Ba swanetše go ba ba ile ba thabela go bona lesea le letše moo go etša ge morongwa a be a hlalositše. Ga se ba ka ba uta ditaba tše tše dibotse. “Ba tsebatša mantšu ao . . . Bohle ba ba kwelego ba ile ba kgotsa dilo tšeo ba di boditšwego ke badiši.” (Luka 2:17, 18) Go bonagala baetapele ba bodumedi ba mehleng yeo ba be ba nyatša badiši. Eupša go molaleng gore Jehofa o be a tšeela godimo banna ba bao ba ikokobeditšego le ba botegago. Lega go le bjalo, ketelo yeo e ile ya kgoma Maria bjang?
Go molaleng gore Jehofa o be a tšeela godimo badiši bao ba botegago le ba ikokobeditšego
16. Maria o ile a bontšha bjang gore o be a naganišiša, e bile ke ka baka la’ng se se ile sa dira gore tumelo ya gagwe e tie?
16 Maria o be a lapišitšwe ke bohloko bja go belega, eupša o ile a theetša lentšu le lengwe le le lengwe ka kelohloko. Le gona o ile a dira seo se oketšegilego: “Maria a boloka dipolelo tše ka moka, a akanya ka tšona pelong ya gagwe.” (Luka 2:19) Kgarebe ye e be e le motho yo a naganišišago ka mo go tseneletšego. O be a tseba gore molaetša wo o tšwago go morongwa o bohlokwa kudu. Jehofa Modimo wa gagwe o be a nyaka gore a tsebe le go kwešiša gore morwa wa gagwe ke mang le kamoo a lego bohlokwa ka gona. Ga se a ka a fo theetša. O ile a boloka mantšu ao ka moka ka pelong ya gagwe e le gore a ka naganišiša ka ona kgafetšakgafetša dikgweding le nywageng yeo e ilego ya latela. Le ke lebaka la bohlokwa leo le thušitšego Maria go ba le tumelo yeo a e bontšhitšego bophelong bja gagwe ka moka.
17. Re ka latela mohlala wa Maria bjang ge go tliwa tabeng ya ditherešo tša moya?
17 Na o tla latela mohlala wa Maria? Jehofa o ngwadile ditherešo tša bohlokwa ka Lentšung la gagwe. Lega go le bjalo, ditherešo tšeo di ka se re hole ge e ba re sa di ele hloko. Re di ela hloko ka go bala Beibele ka mehla
Dipolelo tše Oketšegilego Tšeo a Tlago go di Boloka
18. (a) Maria le Josefa ba ile ba latela Molao wa Moshe bjang ge Jesu a sa tšwa go belegwa? (b) Neo ya Josefa le Maria kua tempeleng e ile ya utolla’ng ka boemo bja bona bja tša ditšhelete?
18 Letšatšing la seswai ka morago ga ge lesea le belegwe, Maria le Josefa ba ile ba le bolotša go ya ka Molao wa Moshe gomme ba le rea leina la Jesu go etša ge ba be ba laetšwe. (Luka 1:31) Ke moka, letšatšing la bo-40 ba ile ba tloga Betlelehema ba iša Jesu tempeleng kua Jerusalema, yeo e bego e le bokgole bja dikhilomithara tše e ka bago tše lesome, gomme ba tliša neo ya tlhwekišo yeo Molao o bego o dumelela badiidi gore ba e tliše
19. (a) Simeone o ile a botša Maria mantšu afe a oketšegilego ao a ilego a a boloka pelong ya gagwe? (b) Anna o ile a arabela bjang ge a bona Jesu?
19 Mokgalabje yo a bitšwago Simeone o ile a ba batamela gomme a botša Maria mantšu a oketšegilego e le gore a a boloke ka pelong ya gagwe. O be a holofeditšwe gore o tla bona Mesia pele a ehwa gomme moya o mokgethwa wa Jehofa o ile wa mmontšha gore Jesu yoo yo monyenyane e be e le Mophološi yo a holofeditšwego. Le gona, Simeone o ile a lemoša Maria ka bohloko bjoo a bego a tla bo kwa ka letšatši le lengwe. O ile a mmotša gore o tla ikwa eka o hlabilwe ka tšhoša e telele. (Luka 2:25-35) Gaešita le mantšu a a boifišago a swanetše go ba a ile a thuša Maria go kgotlelela ge nako yeo e thata e fihla nywageng e masome a mararo ka morago. Ka morago ga ge Simeone a feditše, moporofeta wa mosadi e lego Anna o ile a bona Jesu yo monyenyane gomme a thoma go bolela ka yena go bohle bao ba bego ba letetše tlhakodišo ya Jerusalema.
20. Ke bjang go tlišwa ga Jesu tempeleng kua Jerusalema e bilego phetho e botse?
20 Ruri Josefa le Maria ba be ba dirile phetho e botse ka go tliša ngwana wa bona tempeleng ya Jehofa kua Jerusalema! Ditiragalo tše e bile mathomo a tsela ya bophelo ka moka ya morwa wa bona ya go ya tempeleng ya Jehofa ka mehla. Ge ba be ba le moo, ba ile ba neela go ya ka seo ba nago le sona gomme ba newa ditaelo le dikgothatšo. Letšatšing leo ruri Maria o tlogile tempeleng a matlafetše tumelong gomme pelo ya gagwe e tletše ditherešo tša bohlokwa tšeo a ka naganišišago ka tšona le go di botša ba bangwe.
21. Re ka dira bjang gore tumelo ya rena e dule e le matla go etša ya Maria?
21 Ke mo gobotse lehono go bona batswadi ba latela mohlala woo. Batswadi ba Dihlatse tša Jehofa ba tliša bana ba bona ka potego dibokeng tša Bokriste. Batswadi ba bjalo ba dira sohle seo ba ka se kgonago gomme ba kgothatša badumedigotee le bona. Le gona, ba tloga dibokeng tšeo ba matlafetše kudu, ba thabile e bile ba na le dilo tše dintši tše dibotse tšeo ba ka di botšago ba bangwe. Ruri go a thabiša go kopanela le bona! Ge re dutše re dira bjalo, tumelo ya rena e tla matlafala kudu go etša ya Maria.
^ par. 7 Ela hloko phapano e lego gona magareng ga temana ye le tlhaloso ya leeto leo a ilego a le tšea pejana: “Maria a ema . . . a ya” go yo etela Elisabetha. (Luka 1:39) Ka nako yeo, bjalo ka mosadi yo a beeleditšwego eupša a se a tšwa a nyalwa, Maria a ka ba a ile a sepela ka ntle le go rerišana le Josefa. Ka morago ga ge ba nyalane, Josefa o hlaloswa e le yena yoo a bego a eteletše pele leeto leo ba ilego ba le tšea, e sego Maria.
^ par. 10 Go be go tlwaelegile mehleng yeo gore metse e be le mafelo ao basepedi ba bego ba ka robala go ona.
^ par. 14 Taba ya gore badiši ba ba be ba dula merakeng le mehlape ya bona ka nako yeo e dumelelana le seo tatelano ya mabaka a Beibele e se bontšhago, gore: Kriste ga se a belegwa ka December moo mehlape e tla bego e fudišwa kgauswi le gae, go e na le moo, o belegwe nakong e itšego mathomong a October.


text:
BAFSA BA A BOTŠIŠA
Ke Eng Seo ke Swanetšego go se Tseba ka Dipapadi tša Elektroniki?
Molekwana wa dipapadi tša elektroniki
Kua United States, moo dipapadi tša elektroniki e lego intasteri yeo e dirago ditolara tše dimilione milione ...
Go akanyetšwa gore ke batho ba mengwaga e mekae bao ba bapalago dipapadi tše tša elektroniki?
18
30
-
Ke batho ba bong bofe bao ba bapalago dipapadi tše?
Diperesente tše 55 ke banna; diperesente tše 45 ke basadi
Diperesente tše 15 ke banna; diperesente tše 85 ke basadi
-
Dihlopheng tše tše pedi, ke sefe seo e lego karolo e kgolo ya bao ba ratago go bapala dipapadi tše?
Basadi ba mengwaga e 18 le go feta
Masogana a mengwaga e 17 le a ka tlase
-
Dikarabo (Di theilwe dinyakišišong tša 2013):
B. 30.
A. Basadi bao ba bapalago dipapadi tše ke diperesente tše 45—palo ye ke mo e ka bago seripa sa dibapadi ka moka.
A. Basadi ba mengwaga e 18 le ba go feta ke diperesente tše 31 tša bao ba bapalago dipapadi tšeo mola bašemane ba mengwaga e 17 le ba ka tlase e le diperesente tše 19.
Dipalopalo tšeo di ka go nea pono ya gore ke bomang bao ba bapalago dipapadi tše. Eupša ga di go botše ditlamorago—tše mpe goba tše dibotse—tšeo dipapadi tša elektroniki di ka go kgomago ka gona.
Se se lokilego ka tšona
Ke efe ya dipolelo tše di latelago mabapi le dipapadi tša elektroniki tšeo o dumelelanago le tšona?
“Ke mokgwa o thabišago woo o ka matlafatšago ditswalano tša gago le ba lapa leno le bagwera.”—Irene.
“Di dira gore o se ke wa dula o nagana ka dilo tšeo di diregago bophelong.”—Annette.
“Di ka loutša bokgoni bja gago bja go arabela kapejana ge selo se itšego se direga.”—Christopher.
“Di go nea bokgoni bja go rarolla mathata.”—Amy.
“Di go thuša gore o dule o diriša monagano wa gago; di go dira gore o nagane, o loge maano le go bona gore o ka dira selo se itšego ka tsela efe.”—Anthony.
“Dipapadi tše dingwe di go kgothaletša go dirišana le le sehlopha le bagwera.”—Thomas
“Dipapadi tše dingwe di dira gore o itšhidulla le gore o se ke wa ba le mmele.”—Jael.
Na o dumelelana le tše dingwe tša dipolelo tše—goba mohlomongwe ka moka ga tšona? Dipapadi tša dibidio di ka thuša monagano le mmele. Le ge dipapadi tše dingwe e le tša go fetiša nako le gore di ka mokgwa wo Annette a boletšego ka gona gore “di dira gore o se ke wa dula o nagana ka dilo tšeo di diregago bophelong,” ga se ka mehla di fošagetšego.
● Beibele e re “dilo tšohle ka tlase ga magodimo di na le nako ya tšona,” go akaretša le nako ya go itapološa—Mmoledi 3:1-4.
Se se fošagetšego ka tšona
Na dipapadi tše di go jela nako?
“Ge nka thoma go e bapala, ke thatafalelwa ke go kgaotša. Ke dula ke ipotša gore ‘ge nka fo bapala la mafelelo!’ Ge ke re phaphara, ke ba ke šetše ke bapetše diiri tše dintši le gore ke šetše ke feditše nako e ntši kudu ke le pele ga yona!”—Annette.
“Dipapadi tše tša bidio di ka senya nako. O dula moo diiri tše telele ke moka wa ikwa eka go na le se sengwe seo o se fihleletšego ka ge o feditše papadi le go e kgona ka makga a mahlano, eupša therešo ke gore ga se wa dira selo.”—Serena.
Therešo e sa fetogego: Ge e ba o lahlegetšwe ke tšhelete, o ka e hwetša gape. Eupša seo ga se bjalo ge go tliwa tabeng ya go lahlegelwa ke nako. Ka mantšu a mangwe nako e bohlokwa go feta tšhelete. Ka gona o se ke wa forwa!
● Beibele e re: “Tšwelang pele le sepela ka bohlale ..., le diriša nako ya lena ka bohlale.”—Bakolose 4:5.
Na dipapadi tša elektroniki di kgoma monagano wa gago?
“Melato ya bosenyi yeo o ka golegwago goba go bolawa e dirwa ka tsela e itšego dipapading tša dibidio ka ponyo ya leihlo.”—Seth.
“Gore o fihlelele pakane ya gago papading ye o swanetše go fenya manaba a gago. Gantši, se se bolela go a bolaya ka ditsela tše di fapafapanego tše sehlogo kudu.”—Annette.
“Ka dinako tše dingwe o ka se kgolwe seo o se botšago bagwera ba gago ge o dutše o bapala—dipolelo tše bjalo ka ‘E hwa!’ goba ‘ke tlo go bolaya!’ ”—Nathan.
Therešo e sa fetogego: Efoga dipapadi tšeo di godišago dilo tšeo Modimo a di hloilego, go akaretša bošoro, thobalano e gobogilego le go dirišana le meoya e mebe.—Bagalatia 5:19-21; Baefeso 5:10; 1 Johane 2:15, 16.
● Beibele e re Jehofa “o hloile le ge e le mang yo a ratago bošoro”—e sego go dira bošoro feela. (Psalme 11:5) Le ge kgetho ya gago ya dipapadi tše e sa bontšhe gore o tla ba motho wa mohuta mang, di ka bolela se sengwe ka motho yoo o šetšego o le yena.
Seo o ka naganago ka sona: Puku ya Getting to Calm, e re: “Dipapadi tša dibidio di ka ba le tšhušumetšo e kgolo ya kamoo ngwana a itshwarago ka gona go feta thelebišene, ka gobane bana ga ba fo iponela mogale yo matla le yo šoro—ge e le gabotse ke bona bagale bao. Ka ge dipapadi tše di ruta bana go etša ge morutiši a ruta ka klaseng, ge e le gabotse ba tloga ba ithuta bošoro.”—Bapiša le Jesaya 2:4.
Bontšha go hlaphogelwa
Bafsa ba bantši ba ile ba ithuta go ba le tekatekano ka go diriša dipapadi tša elektroniki. Ela hloko mehlala ye e mebedi.
“Ke be ke bapala dipapadi tše go ba go fihla bošego ke nagana gore: ‘Ke fo ba ke hloka diiri tše hlano feela gore ke robale, na ga go bjalo? E re ke bapale la mafelelo.’ Lega go le bjalo, ke ithutile go bea dipapadi tše maemong a tšona. Ke lebelela go di bapala e le selo se sekaone seo nka se dirago nako le nako ge ke lewa ke bodutu. Eupša selo se sengwe le se sengwe se swanetše go dirwa ka go lekanyetšwa.”—Joseph.
“Ke fokoditše go di bapala, e bile ke kgona go dira dilo tše ntši! Ke kgonne go kaonefatša bodiredi bja ka, ke leka go thuša ba bangwe ka phuthegong ya gešo le go ithuta go bapala piano. Ruri go na le dilo tše dintši tšeo nka di dirago!”—David.
● Beibele e re basadi le banna ba godilego monaganong ba swanetše go ba ba “lekanetšego mekgweng.” (1 Timotheo 3:2, 11) Ba thabela go itapološa eupša ba tseba moo ba swanetšego go kgaotša, e bile ba na le boitshwaro bja go dira seo.—Baefeso 5:10.
Therešo e sa fetogego: Go bapala dipapadi tše e ka ba boitapološo bjo bobotse ge feela di bewa boemong bja tšona. Eupša o se tlogelele gore dipapadi tše di laole nako ya gago goba di go dire gore o lahlegelwe ke pono ka dilo tša bohlokwa bophelong. Ge e le gabotse, go e na le gore o dule o tshwenyegile kudu ka go leka go atlega papading yeo, na go ka se be kaone go dira maiteko a go fihlelela pakane ya gago gore o tle o atlege bophelong bja kgonthe?


text:
Na Molao Woo Modimo a Bego a o Neile Baisiraele o be o Bontšha Toka?
MORAGONYANA, dikgoro tše dingwe tša tsheko nageng e nngwe kua Bodikela di ile tša amogela bohlatse bja maaka kgahlanong le banna ba babedi bao ba bego ba pharwa ka molato wa go bolaya e bile ba ile ba ahlolelwa lehu ka baka la molato woo. Gateetee ka morago ga go tseba gore bohlatse bjoo bo neilwego ke bja maaka, boramolao ba ile ba šoma ka thata go lokolla monna o tee yo a bego a šetše a ahloletšwe lehu. Eupša boramolao bao ba nago le bokgoni ba ile ba palelwa ke go lokolla monna yo mongwe ka ge a be a šetše a bolailwe.
Ka ge kae le kae dilong tša molao kahlolo e ka kgopamišwa, Beibele e kgothaletša gore: “Ge e le toka yona o e phegelele.” (Doiteronomio 16:20) Ge baahlodi ba katanela go ahlola ka toka, setšhaba se a holega. Molao wa Modimo o be o nea Isiraele ya bogologolo tshepedišo ya molao yeo e bego e sa bebe sefahlego le go hloka toka. Anke re lebeleleng Molao woo go bona ge e ba ‘ditsela tša gagwe Modimo ka moka e le toka.’—Doiteronomio 32:4.
BAAHLODI BAO BA NAGO LE “BOHLALE, TEMOGO LE BOITEMOGELO”
Batho ba ahlolwa ka toka ge baahlodi ba šoma ka thata, ba ahlola ka toka le go hloka bomenetša. Molao wo Modimo a o neilego Baisiraele o be o tšeela godimo baahlodi ba mohuta wo. Pejana ge Baisiraele ba be ba le lešokeng, Moshe o ile a laelwa go nyaka “banna ba swanelegago, ba boifago Modimo, ba botegago e bile ba hloile poelo e hwetšwago ka boradia,” go hlankela e le baahlodi. (Ekisodo 18:21, 22) Ka morago ga nywaga e 40, o ile a gatelela gape go nyakega ga banna bao ba nago le “bohlale, temogo le boitemogelo” go ahlola batho.—Doiteronomio 1:13-17.
Nywaga e makgolo ka morago, Kgoši Jehoshafate * wa Juda o ile a laela baahlodi gore: “Šetšang seo le se dirago, ka gobane ga le ahlolele batho eupša le ahlolela Jehofa; e bile o na le lena ditabeng tša go ahlola. Bjale anke le boifeng Jehofa. Elang hloko le be le gate mogato, ka gobane go Jehofa Modimo wa rena ga go na go se loke goba go beba sefahlego goba go amogela letsogo-le-kobong.” (2 Dikoronika 19:6, 7) Ka gona kgoši e ile ya gopotša baahlodi gore ge e ba go beba sefahlego goba megabaru go be go ka laola diphetho tša bona, gona Modimo o be a tla ba bea molato ka baka la ditlamorago tše kotsi tšeo di ka tlišwago ke kahlolo yeo.
Ge baahlodi ba Isiraele ba be ba phela ka ditekanyetšo tšeo tše phagamego, setšhaba se be se ikwa se šireletšegile le go thaba. Molao wa Modimo gape o be o neile baahlodi melao ya motheo e mentši go ba thuša gore ba dire diphetho tšeo di lokilego gaešita le melatong e thata. E mengwe ya melao yeo ya motheo ke efe?
MELAO YA MOTHEO YEO E BEGO E DIRA GORE KAHLOLO E BE E SA KGOPAMAGO
Le ge baahlodi bao ba kgethilwego e be e swanetše go ba banna ba bohlale le bao ba nago le bokgoni, ba be ba sa tlogelelwa go dira dikahlolo ka go bota bokgoni le bohlale bja bona. Jehofa Modimo o be a ba neile melao ya motheo goba ditlhahlo tšeo di bego di ka ba thuša go dira diphetho tša maleba. Ditlhahlo tše dingwe tšeo di bego di neilwe baahlodi ba Baisiraele ke tše.
Nyakišišang taba ka botlalo. A diriša Moshe, Modimo o ile a laela baahlodi ba Baisiraele gore: “Ge go na le taba yeo e sekwago magareng ga bana babo lena, le ahlole ka toko.” (Doiteronomio 1:16) Baahlodi ba be ba ka dira phetho e lokilego ge feela ba be ba ena le ditaba ka botlalo tša molato woo. Ka baka leo Modimo o ile a laela bao ba swaraganago le ditaba tša boahlodi go ‘tsoma taba yeo, le go e nyakišiša le go e botšišiša ka botlalo.’ Baahlodi kgorong ba be ba swanetše go kgonthišetša gore molato wa bosenyi woo motho a pharwago ka wona o “hlatselwa gore ke therešo” pele o ka tšwela pele.—Doiteronomio 13:14; 17:4.
Theetšang bohlatse bja dihlatse. Bohlatse bja dihlatse bo be bo le bohlokwa ge molato o be o nyakišišwa. Molao wa Modimo o be o bolela gore: “Hlatse e tee e se ke ya ema go bea motho molato le ge e le ofe goba go mo phara ka sebe le ge e le sefe, ge e ba go ka ba le sebe le ge e le sefe seo a se dirago. Taba e tiišwe ka molomo wa dihlatse tše pedi goba tše tharo.” (Doiteronomio 19:15) Molao wa Modimo o be o laela hlatse gore: “O se ke wa bolela pego ya maaka. O se ke wa dirišana le yo kgopo ka go ba hlatse yeo e logago maano a bošoro.”—Ekisodo 23:1.
Tsomang therešo go bao ba neago bohlatse. Kotlo ya bao ba bolelago maaka kgorong e be e le matla go batho ka moka bao ba bego ba akaretšwago, e be e akaretša gore: “Baahlodi ba nyakišiše gabotse; ge e ba hlatse yeo e le hlatse ya maaka gomme e latofatša ngwanabo yona ka maaka, gona le e direng ka mokgwa wo e bego e rerile go dira ngwanabo yona, le tlošeng se sebe mo gare ga lena.” (Doiteronomio 19:18, 19) Ge e ba hlatse e be e bolela maaka kgorong e le ge e nyaka go tšea bohwa bja motho yo a latofatšwago, gona hlatse yeo e swanetše go lefišwa tefo e lekanago le yeo molatofatšwa a bego a tla e lefa. Ge e ba hlatse ye e ka bolela maaka ao a ka dirago gore motho yo a latofatšwago a bolawe, e be e tla swanelwa ke go bolawa le yona. Kotlo ye e be e dira gore hlatse e bolele therešo.
Ahlolang ka go se bebe sefahlego. Gateetee ge bohlatse ka moka bo kwelwe, baahlodi ba a boledišana gore ba fihlele phetho. Mo nakong ye go latela sebopego se bohlokwa seo se bolelwago ke Molao wa Modimo, se rego: “Le se ke la hloka toka ge le ahlola. Le se ke la swara mmotlana ka go beba sefahlego, le gona le se ke la šia sefahlego sa motho yo mogolo setšhabeng. Le ahlole mogagabo lena ka toka.” (Lefitiko 19:15) Melatong ka moka, baahlodi ba be ba swanetše go dira phetho go ya le ka moo molato o lego ka gona e sego go dira phetho go ya ka ponagalo ya motho goba maemo a gagwe setšhabeng.
Melao ye ya motheo, yeo e bego e neilwe Baisiraele Molaong wa Modimo nywageng e makgolo e fetilego, e sa dutše e ka šoma le dikgorong tša tsheko le lehono. Ge e ba e ka latelwa, go se ahlole molato ka toka go ka phengwa.
BATHO BAO BA ILEGO BA HOLWA KE TOKA YA KGONTHE
Moshe o ile a botšiša Baisiraele potšišo e rego: “Ke setšhaba sefe se segolo seo se nago le ditaelo tša go loka gotee le dikahlolo tše di swanago le molao wo ka moka wo ke o beago pele ga lena lehono?” (Doiteronomio 4:8) Ruri ga gona setšhaba seo se bego se holwa ke ditaelo tše. Ka tlase ga pušo ya Kgoši Solomone, yo bofseng bja gagwe a ilego a tsoma go diriša melao ya Jehofa, batho ba ile ba “dula ka polokego” le go thabela khutšo le katlego, “ba eja, ba enwa e bile ba thabile.”—1 Dikgoši 4:20, 25.
Ka maswabi, Baisiraele ba ile ba furalela Modimo wa bona. A diriša moporofeta Jeremia, Modimo o ile a bolela gore: “Bonang! Ba ganne lentšu la Jehofa, gomme ke bohlale mang bjo ba nago le bjona?” (Jeremia 8:9) Mafelelo e ile ya ba gore Jerusalema e fetoga “motse wo o nago le molato wa madi” wo o tletšego ‘dilo tšeo di šišimišago.’ Mafelelong o ile wa senywa le go dula e le lešope nywaga e 70.—Hesekiele 22:2; Jeremia 25:11.
Moporofeta Jesaya o ile a phela dinakong tšeo di hlobaetšago historing ya Baisiraele. Ge a be a lebelela dilo tšeo di bego di direga ka nako yeo, o ile a šušumeletšega go bolela therešo e matla ka Jehofa Modimo le Molao wa Gagwe gore: “Gobane ge o ahlola lefase, baagi ba naga e enywago ba tla ithuta go loka”—Jesaya 26:9.
A thabišitšwe ke se, moporofeta Jesaya o ile a porofeta ka pušo ya Kgoši Mesia, Jesu Kriste gore: “A ka se ahlole go ya ka seo a se bonago ka mahlo feela goba go fo kgalema go ya ka seo a se kwelego ka ditsebe tša gagwe. O tla ahlola babotlana ka toko, a kgalema batho ba boleta ba lefase ka go loka.” (Jesaya 11:3, 4) A tebelelo e kgahlišago gakaakang go bohle bao ba tlago go ba balata ba Pušo ya Mesia ka tlase ga Mmušo wa Modimo!—Mateo 6:10.
^ ser. 6 Leina Jehoshafate le bolela “Jehofa ke Moahlodi.”
Ithute ka mo go oketšegilego
Melao ya Motheo ya Beibele e re Hola Bjang?
Jesu o hlalositše lebaka leo re hlokago tlhahlo le melao ya motheo e mebedi ya Beibele yeo e lego bohlokwahlokwa.
“Ditsela tša Gagwe ka Moka ke Toka”
Ke bjang toka ya Modimo e lego seka seo se dirago gore re mo rate kudu?


text:
“Go be le Khutšo Bathong Bao a ba Amogelago”
“Letago a le ye go Modimo magodimodimong, lefaseng go be le khutšo bathong bao a ba amogelago.”—LUKA 2:14.
Lebaka la ba bangwe la go keteka Keresemose.
Ngwageng o mongwe le o mongwe, mopapa le baetapele ba bangwe ba bodumedi ba goeletša melaetša ya khutšo, ba hutša gore sehla sa Keresemose se tla phethagatša mantšu ao a tsebaditšwego ke morongwa a rego: “Lefaseng go be le khutšo bathong bao a ba amogelago.” Ba bangwe ba dira maeto a kgethegilego a ngwaga le ngwaga a go keteka.
Ke ka baka la eng e le tlhohlo?
Khutšo ya nakong ya Keresemose ge e le gabotse ke ya nakwana. Ka mohlala, ka December 1914, nakong ya ge Yuropa e be e le Ntweng ya I ya Lefase, mašole a Brithania le a Jeremane a ile a tšwa mekoting ya ona gomme a keteka Keresemose mmogo. A ile a abelana dijo, dino le disekerete. A ile a ba a bapala le kgwele ya maoto. Lega go le bjalo, khutšo yeo ga se ya ka ya tšea nako e telele. Lengwalong leo le ngwadilwego nakong ya ntwa, lešole la Brithania le ile la anega gore lešole la Jeremane le ile la le botša gore: “Lehono re na le khutšo. Gosasa o tla ba o lwela naga ya geno; nna ke lwela ya gešo.”
Ke melao efe ya motheo ya Beibele yeo e ka thušago?
“Re belegetšwe ngwana . . . O tla bitšwa . . . Kgošana ya Khutšo. Go naba ga pušo ya gagwe le go ata ga khutšo go ka se fele.” (Jesaya 9:6, 7) Na boporofeta bjoo bja mabapi le Jesu Kriste ga bo kgothatše? Jesu o be a se a belegwa mo lefaseng gore a tliše khutšo ya letšatši letee ka ngwaga. Bjalo ka Mmuši wa legodimong, o tla tliša khutšo ya kgonthe yeo e ka se kego ya fela.
“Gore ka nna [Jesu] le be le khutšo. Mo lefaseng le a tlaišega, eupša betang dipelo! Ke fentše lefase.” (Johane 16:33) Le lehono Jesu o thuša balatedi ba gagwe go ba le khutšo. Ke therešo gore Bakriste ba a tlaišega. Lega go le bjalo, re leboga gore Beibele e ba thušitše go kwešiša lebaka la go ba gona ga tlaišego le kamoo Jesu a tlago go tliša khutšo ya sa ruri ka gona. Ka baka leo, ba na le khutšo ya monagano.
Ka go latela mantšu a Jesu, Dihlatse tša Jehofa—go sa šetšwe setšhaba sa tšona, mmala wa tšona wa letlalo, morafo wa tšona, goba leleme—di na le khutšo e bjalo. Iponele khutšo yeo ka bowena ka go ya sebokeng Holong ya tšona ya Mmušo. Mohlomongwe le wena, go swana le ba bangwe ba bantši, o tla dumela gore khutšo ye e phala khutšo le ge e le efe yeo e ka tlišwago ke Keresemose.
Dihlatse tša Jehofa di kopanywa ke khutšo go sa šetšwe mmala wa tšona goba leleme. Iponele seo ka go ya sebokeng Holong ya Mmušo


text:
Molao wa go Šireletša Boitsebišo bja Motho
Mokgatlo wa Dihlatse tša Jehofa o hlompha ditokelo tša batho tša go boloka boitsebišo bja bona e le sephiri o theile seo melaong ya motheo yeo e lego ka Beibeleng. Mokgatlo o tseba bohlokwa bja go boledišana le batho ka bolokologi le go hwetša boitsebišo bja batho bjo e lego sephiri e le gore o kgone go kgotsofatša dinyakwa tša Dihlatse tša Jehofa le go phetha mediro ya tšona ya bodumedi le go thuša bao ba hlokago thušo, le gore ka nako e swanago o swanetše go se nee batho ba bangwe boitsebišo bjoo le go bo šireletša ka tsela ya maleba. (Diema 15:22; 25:9) Go boloka sephiri go bohlokwa kudu.—Diema 20:19.
Dinageng tše mmalwa go dirilwe melao ya go šireletša boitsebišo bja batho go kgonthišetša gore boitsebišo bjoo e dula e le sephiri. Mokgatlo wa Dihlatse tša Jehofa ke kgale o hlompha ditokelo tša batho tša go boloka boitsebišo bja bona e le sephiri, le pele ga ge melao e bjalo e ka dirwa. Mokgatlo wa Dihlatse tša Jehofa o tla tšwela pele go šireletša boitsebišo bjo o bo neilwego ka go dumelelana le mokgwa wo e lego kgale di o dirišwa, wo ga bjale o lego boitsebišong bjo bo ngwadilwego mo.
Moo Molao wo o Šomago
Molao wo o šoma mokgatlong ka moka wa Dihlatse tša Jehofa, wo o emelwago ke diofisi tša makala tše di lego lefaseng ka moka.
Go Šireletša Boitsebišo bja Motho
Mokgatlo wa Dihlatse tša Jehofa o swaragana le boitsebišo bja batho ka go dumelelana le melao ya motheo e latelago:
Boitsebišo bja motho bo tla dirišwa ka tsela ya maleba le yeo e lego molaong.
Boitsebišo bja batho bo a kgoboketšwa, bja bolokwa khomphutheng gomme bja dirišwa feela ge go nyakego go phetha merero ya bodumedi le go thuša batho ya Dihlatse tša Jehofa.
Boitsebišo bja motho e tla ba bjo bo nepagetšego gomme bja fetošwa ge go nyakega. Phošo le ge e le efe e tla phošollwa kapejana ka mo go kgonegago ka morago ga gore mokgatlo o e lemoge.
Boitsebišo bja motho bo tla bolokwa ge feela bo sa nyakega gore mokgatlo o bo dirišetše mabaka a kwagalago.
Go tla naganelwa taba ya go hlompha ditokelo tša motho tša go boloka boitsebišo bja gagwe e le sephiri.
Go tla gatwa megato ya maleba dikhomphutheng le mokgatlong go thibela gore batho ba sa swanelago goba ba sa dumelelwago go hwetša boitsebišo bja batho. Boitsebišo ka moka bja batho bjo bo lego khomphutheng bo šireleditšwe ka di-password bjo bo tla hwetšwago feela ke batho bao ba swanelegago. Ka morago ga diiri tša mošomo diofisi di a notlelwa gomme go tsena feela batho bao ba šomago diofising tšeo.
Boitsebišo bja motho bo ka se romelwe lekaleng le lengwe ka ntle le ge go nyakega go phetha mediro ya bodumedi goba ya go thuša batho ya mokgatlo wa Dihlatse tša Jehofa, e lego mokgatlo woo Dihlatse tša Jehofa ka moka di ikgethetšego di sa gapeletšwe ke motho go ba karolo ya wona le go tsebja e le Dihlatse tša Jehofa.
Ditokelo tša Motho yo Boitsebišo bo Bolokilwego ka Leina la Gagwe
Tokelo ya motho yo boitsebišo bo bolokilwego ka leina la gagwe le ya go šireletša boitsebišo bja motho yoo e le sephiri gotee le go fetoša goba go phumola boitsebišo bjoo, e swanetše go hlomphiwa ka go dumelelana le molao wa Dihlatse tša Jehofa wo o lego molaong wo wa tirišo.
Motho le ge e le ofe yo a dirago kgopelo ka go dumelelana le karolo ye o swanetše go nea bohlatse bjo bo lekanego bja go ikutolla gore ke yena mang.
Ge e ba motho yoo boitsebišo bo bolokilwego ka leina la gagwe a kgopela go tsena boitsebišong bjoo, go fetoša dilo tše itšego goba go phumola boitsebišo bjo e lego sephiri bjo bo lego mabapi le yena, mokgatlo o tla mo dumelela go dira seo ka morago ga go lebelela ge e ba go hwetša ga gagwe boitsebišo, go bo lokiša goba go bo phumola go ka se thulane le mediro e kwagalago ya mokgatlo wa rena, go akaretša ge e ba go mo dumelela go ka se bee kotsing tokelo ya mokgatlo ya go dira mediro ya bodumedi ka bolokologi.
Mokgatlo o ka thabela taba ya gore o se phumole boitsebišo bja motho ge e le yo mongwe wa Dihlatse tša Jehofa. Go phumola boitsebišo bjo bjalo go ka bea kotsing go sa hlokagale ditumelo le mekgwa ya mokgatlo.
Tokelo ya go Ipiletša
Ge e ba motho a bona eka ditokelo tša gagwe ga se tša hlomphiwa, a ka ipiletša go Komiti ya Lekala ka go ngwala lengwalo. O swanetše go romela lengwalo leo pele go feta dibeke tše pedi ka morago ga ge go diragetše seo a bonego e le go se hlomphiwe ga ditokelo tša gagwe.


text:
Beibele e Re’ng ka Bjala? Na go nwa ke Sebe?
Seo Beibele e se bolelago
Go nwa bjala ka go lekanetša ga se sebe. Beibele e re beine ke mpho e tšwago go Modimo yeo e dirago gore bophelo bo thabiše. (Psalme 104:14, 15; Mmoledi 3:13; 9:7) Beibele gape e a dumela gore beine e a hola go tša maphelo.—1 Timotheo 5:23.
Jesu o ile a nwa beine ge a sa le mo lefaseng. (Mateo 26:29; Luka 7:34) O mongwe wa mehlolo yeo e tsebjago kudu wa Jesu, ke wa ge a fetola meetse gore e be beine e le mpho monyanyeng wa lenyalo.—Johane 2:1-10.
Dikotsi tša go nwa kudu
Le ge Beibele e bolela ka mehola ya beine, e ganetša go nwa kudu le botagwa. Ka go rea’lo, Mokriste yo a kgethago go nwa o tla dira bjalo ka go lekanetša. (1 Timotheo 3:8; Tito 2:2, 3) Beibele e nea mabaka a mmalwa a gore re pheme go nwa kudu.
Go nwa kudu go šitiša monagano le kahlolo e botse. (Diema 23:29-35) Motho yo a nwago kudu a ka se phethagatše taelo ya Beibele ya gore re ‘neele mebele ya rena e le sehlabelo se se phelago, se sekgethwa, se se amogelegago go Modimo, tirelo e kgethwa ka matla a rena a tlhaologanyo.’—Baroma 12:1.
Go nwa kudu go ka dira gore o se be le dihlong le “maikemišetšo a mabotse.”—Hosea 4:11; Baefeso 5:18.
Go nwa kudu go baka bodiidi le malwetši.—Diema 23:21, 31, 32.
Go nwa kudu le botagwa ga di kgahliše Modimo.—Diema 23:20; Bagalatia 5:19-21.
Go nwa kudu ke eng?
Ge re re motho o nwele bjala kudu ke ge a bea bophelo bja gagwe le bja ba bangwe kotsing. Go ya ka Beibele, motho yo a tagilwego a ka bonwa ka go ba le kgopolo e šarakanego, go thekesela, go tlala dingangišano goba go rogana e sego go idibala. (Jobo 12:25; Psalme 107:27; Diema 23:29, 30, 33) Gaešita le bao ba phemago go tagwa ba dutše ba ka “imelwa ke ... go nwa kudu” le go lebeletšana le ditlamorago tša gona.—Luka 21:34, 35.
Go tlogela bjala ka mo go feletšego
Beibele e bolela ka dinako tšeo Mokriste a ka kgetha go se nwe bjala:
Ge e ba seo se kgopiša ba bangwe.—Baroma 14:21.
Ge e ba go nwa bjala go thulana le molao wa naga.—Baroma 13:1.
Ge e ba motho a palelwa ke go bo laola. Bao e lego makgoba a bjala goba mehuta e mengwe ya dinotagi ba swanetše go gata megato ya go lokiša.—Mateo 5:29, 30.
Ithute ka mo go oketšegilego
Go Phela ka Tsela Yeo e Kgahlišago Modimo
Go a kgonega go phela bophelo bjo bo kgahlišago Jehofa. Ge e le gabotse, o ka ba mogwera wa gagwe..
Ditekanyetšo tšeo ka Mehla di Šomago go Batho Bohle—Boitshwaro
Ke’ng seo se thušitšego monna yo a bitšwago Cassius go laola kgalefo ya gagwe?
Na Modimo o tla Nthuša ge ke Rapela?
Na ruri Modimo o tshwenyegile ka mathata a rena?


text:
PUKWANA YA SEBOKA SA BOPHELO BJA RENA LE BODIREDI BJA BOKRISTE JULY 2016
Dithero tša Mohlala
Ditšhišinyo tša go sepediša Morokami le Ditaba tše Dibotse tše di Tšwago go Modimo! Diriša mehlala ye go itirela dithero.
MAHUMO AO A LEGO KA LENTŠUNG LA MODIMO
Tumiša Jehofa, Yena Mokwi wa Thapelo
Ke ka baka la’ng e le mo gobotse gore o botše Modimo dilo tšeo o nyakago go mo direla tšona ge o rapela? O ka bontšha bjang gore o botile Jehofa ge o rapela? (Dipsalme 61-
BOPHELO BJA BOKRISTE
Go se be le Dilo tše Dintši go re Thuša go Tumiša Modimo
Go nolofatša bophelo bja gago go ka go thuša bjang? O ka ekiša bjang Jesu?
MAHUMO AO A LEGO KA LENTŠUNG LA MODIMO
Batho ba Jehofa ba Fišegela Borapedi bja Therešo
Re ka ithuta’ng tseleng yeo Dafida a bego a fišegela borapedi bja Modimo? Go fišegela borapedi bja therešo go tutueletša batho ba Jehofa go dira’ng? (Dipsalme 69-
BOPHELO BJA BOKRISTE
Na o ka bo Leka ka Ngwaga o Tee Feela?
Bao ba ikemišeditšego go tšea bobulamadibogo ba letetšwe ke ditšhegofatšo tše dintši.
BOPHELO BJA BOKRISTE
Mananeo a Bobulamadibogo bja ka Mehla
O ka makala go bona gore gaešita le bao ba se nago nako goba matla ba ka kgona go tšea bobulamadibogo.
MAHUMO AO A LEGO KA LENTŠUNG LA MODIMO
Gopola Mediro ya Jehofa
Mediro ya Jehofa e akaretša’ng? Go naganišiša ka yona go ka re hola bjang? (Dipsalme 74-
MAHUMO AO A LEGO KA LENTŠUNG LA MODIMO
Motho wa Bohlokwa Kudu Bophelong bja Gago ke Mang?
Mongwadi wa Psalme 83 o bontšhitše gore Jehofa Modimo e be e le Motho wa bohlokwa kudu bophelong bja gagwe. Re ka bontšha bjang gore seo ke sa therešo le maphelong a rena?


text:
KGAOLO 57
Jesu o Fodiša Mosetsana le Sefoa
JESU O FODIŠA MORWEDI WA MOSADI WA MOFENIKIA
O FODIŠA MONNA YO E LEGO SEFOA E BILE E LE SEMUMU
Ka morago ga ge Jesu a sotše Bafarisei ka baka la metlwae ya bona ya go ikhola, o tloga le barutiwa ba gagwe. O leba ditikologong tša Tiro le Sidone kua Fenikia, tšeo di lego bokgole bja dikhilomithara tše dintši go yela ka leboabodikela.
Jesu o hwetša ntlo yeo a ka dulago go yona eupša ga a nyake batho ba tseba gore o moo. Lega go le bjalo, le gona moo batho ba a mmona. Mosadi wa Mogerika yo a belegetšwego lefelong le o hwetša Jesu gomme a thoma go mo lopa ka gore: “Nkgaugele, Morena, Morwa wa Dafida. Morwedi wa ka o tlaišwa o šoro ke batemona.”—Mateo 15:22; Mareka 7:26.
Ka morago ga lebakanyana, barutiwa ba Jesu ba mo kgopela ba re: “Mo gomiše gobane o duletše go goeletša a re šetše morago.” Ge a ba araba, Jesu o hlalosa lebaka la gagwe la go mo hlokomologa o re: “Ga se ka romelwa go batho le ge e le bafe ge e se go dinku tše di timetšego tša ntlo ya Isiraele.” Lega go le bjalo, mosadi yo ga a hwe matwa. O a batamela gomme a wela fase pele ga Jesu a mo lopa a re: “Morena, nthuše!”—Mateo 15:23-25.
Mohlomongwe e le go leka tumelo ya gagwe, Jesu o bontšha pono e fošagetšego ya Bajuda ka batho ba ditšhaba tše dingwe, ge a re: “Ga go a swanela go tšea senkgwa sa bana wa se lahlela dimpšanyana.” (Mateo 15:26) Ge a bolela ka “dimpšanyana,” Jesu o utolla lerato leo a nago le lona ka bao e sego Bajuda. Ponagalo ya gagwe ya sefahlego le segalo sa lentšu la gagwe sa kwelobohloko le tšona di swanetše go ba di bontšha maikwelo ao.
Go e na le go kgopišega, mosadi yo o kwešiša polelo yeo e bolelago ka kgethollo ya Bajuda gomme o bolela ka boikokobetšo o re: “Ee, Morena, eupša ruri dimpšanyana di ja marathana a wago tafoleng ya beng ba tšona.” Jesu o lemoga boemo bjo bobotse bja pelo ya gagwe gomme o re: “Wena mosadi, tumelo ya gago ke e kgolo; a go go diragalele kamoo o ratago ka gona.” (Mateo 15:27, 28) Ke moka seo se a diragala, le ge mosetsana yoo a se gona moo! Ge mosadi yo a boela gae, o hwetša morwedi wa gagwe a robetše malaong, a fodile ka mo go feletšego—“motemona a tšwile”!—Mareka 7:30.
Go tloga tikologong ya Fenikia, Jesu le barutiwa ba gagwe ba phatša naga ba lebile karolong ya ka godimo ya Noka ya Jorodane. Mohlomongwe ba phatša Noka ya Jorodane lefelong le lengwe la ka leboa la Lewatle la Galilea gomme ba ya tikologong ya Dekapoli. Ge ba le moo, ba namela thaba, eupša mašaba a a ba hwetša. Batho ba tliša dihlotša, digole, difofu le dimumu go Jesu. Ba latša balwetši ba dinaong tša Jesu gomme a ba fodiša. Ka ge batho ba maketše, ba nea Modimo wa Isiraele letago.
Jesu o šetša ka mo go kgethegilego monna yo mongwe yoo e lego sefoa e bile a na le bothata bja go bolela. O ka kwešiša gore monna yo o ikwa bjang gare ga lešaba le legolo. Mohlomongwe a lemoga letšhogo la monna yo, Jesu o mo tloša lešabeng. Ge ba le noši, Jesu o mmontšha seo a tla mo direlago sona. O tsenya menwana ya gagwe ka ditsebeng tša monna yoo gomme, ka morago ga go tshwa mare, o kgwatha leleme la monna yoo. Ke moka Jesu a lebeletše legodimong, o bolela polelwana yeo ka leleme le lengwe la sehlopha sa maleme a Semitic e bolelago gore “thibologa.” Ka nako yeo, monna yo o thoma go kwa gomme o kgona go bolela gabotse. Jesu ga a nyake gore se se tsebje, o rata gore batho ba dumele go yena ka baka la seo ba iponetšego sona le seo ba ikwetšego sona.—Mareka 7:32-36.
Matla a Jesu a go dira diphodišo tše bjalo a kgoma e le ruri batho ba ba di bonago, bao ba ‘maketšego kudu.’ Ba re: “O dirile dilo ka moka gabotse. O bile o dira gore difoa di kwe le gore ba ba sa kgonego go bolela ba bolele.”—Mareka 7:37.